Суперлига. “Локомотив” очко йўқотди\n9 март, 2018, 21:57\nҲозиргина Ўзбекистон Суперлигаси 2-туридан ўрин олган “Локомотив” ҳамда “Металлург” жамоалари ўртасидаги баҳс ўз ниҳоясига етди.\n“Локомотив” стадионида кечган қарама-қаршиликда кучлар тенг келди – 1:1. Даставвал, 8-дақиқада Диёржон Туропов ўзининг аниқ зарбаси билан гол киритиб, ҳисобни очган эди.\nБироқ 75-дақиқада заҳирадан майдонга тушган Павел Пуришкин бош билан зарба йўллаб, Мамур Икромов дарвозасини ишғол этишга эришди ва мувозанатни тиклади.\nШу тариқа, амалдаги чемпион – “Локомотив” ўз майдонида очко йўқотди.\nЎзбекистон Суперлигаси. 2-тур\n"Локомотив" (Тошкент) - "Металлург" (Бекобод) 1:1 #Тугади\nГоллар: Диёржон Туропов (8) - Павел Пуришкин (75)\n"Локомотив": 12.Маъмур Икромов, 4.Бобурбек Юлдашев, 8.Шерзод Каримов (15.Сардор Мирзаев, 63), 14.Азизбек Омонов, 17.Салим Мустафоев, 18.Фарҳод Бекмуротов, 19.Ҳусниддин Ғофуров, 33.Олег Зотеев (28.Шуҳрат Муҳаммадиев, 57), 77.Диёржон Туропов, 88.Игорь Йелич, 99.Чо Сук Жаэ (10.Марат Бикмаев, 70)\nЗахира: 1.Игнатий Нестеров, 7.Садриддин Абдуллаев, 9.Икром Алибоев, 20.Ислом Тўхтахўжаев, 22.Санжар Шоаҳмедов, 23.Идрис Бикмайкин,\n"Металлург": 1.Зафар Сафоев, 5.Аббос Отахонов, 7.Суҳроб Нуруллоев, 8.Шаҳзод Шайманов (91.Павел Смолячено, 69), 15.Зоҳид Абдуллаев (9.Забихилло Ўринбоев, 46), 16.Жасур Ҳасанов, 37.Шерзод Файзиев, 55.Акбар Исматуллаев, 77.Муҳаммад Исаев, 88.Аброр Ҳусинов, 90.Зафар Тўраев (99.Павел Пуришкин, 74).\nЗахира: 31.Никита Рибкин, 10.Исломбек Исоқжонов, 17.Жавоҳир Соҳибов, 20.Дилёрбек Эрматов, 80.Саиджамол Давлатжонов, 97.Жамшид Юсупов.\nОгоҳлантиришлар: Диёржон Туропов 45, Ҳусниддин Ғофуров 56, Игорь Йелич 64, Зафар Сафоев 90+3, Марат Бикмаев 90+4.\nЧетлатиш: Диёржон Туропов 90 (2СК).


Маҳалла ва оилани қўллаб-қувватлаш бошқармаси томонидан ташкил этилган тадбирда бошқарма билан мазкур йўналишда иш олиб борувчи ҳамкор ташкилотлар, оммавий ахборот воситалари ҳамда кенг жамоатчилик вакиллари иштирок этди.\nТадбирда мамлакатимизда хотин-қизларнинг муаммоларини ҳал этиш, уларнинг фаоллигини ошириш, ўз имкониятларидан тўлақонли фойдаланишлари учун қулай шароит ва имкониятлар яратиб беришга қаратилган кенг кўламли ишлар олиб борилаётганлиги таъкидланди.\nЎзбекистон Республикаси Президенти раислигида 2020 йил 8 октябрь куни жамиятда аёллар ва ёшларнинг ролини ошириш ҳамда бандлигини таъминлаш чора-тадбирлари муҳокамасига бағишланган йиғилишда “Аёллар дафтари”ни шакллантириш, мазкур йўналишда амалга оширилиши зарур бўлган қатор вазифалар белгилаб берилган эди.\nМулоқот аввалида вилоят Маҳалла ва оилани қўллаб-қувватлаш бошқармаси бошлиғининг хотин-қизлар масалалари бўйича биринчи ўринбосари Мавлудахон Низомова белгилаб берилган вазифалар ижроси доирасида 2020 йил ва жорий йилнинг ўтган даврида амалга оширилган ишлар юзасидан ахборот берди.\nАндижон вилоятида 1 миллион 544 минг нафардан зиёд хотин-қиз истиқомат қилади, шундан 695 минг нафарини 30 ёшдан ошган аёллар ташкил этади. Топшириқ доирасида ўтказилган хатлов жараёнида 614 минг 227 нафар аёлга анкета тўлдирилган. Хонадонларни ўрганиш давомида аёллар томонидан 54 минг 465 та муаммо билдирилган.\nЎрганишлардан келиб чиқиб Ўзбекистон Республикаси Вазирлар Маҳкамасининг 2021 йил 8 январдаги “Хотин-қизларни ижтимоий қўллаб-қувватлаш бўйича қўшимча чора-тадбирлар тўғрисида”ги қарори билан тасдиқланган Низомда белгиланган йўналишлар ва тартиб асосида 29 минг 587 нафар хотин-қиз “Аёллар дафтари”га киритилди. Уларнинг аксариятини ижтимоий ҳимояга муҳтож ишсиз, боқувчисини йўқотган, эҳтиёжманд, ногирон, тиббий, ҳуқуқий ёрдамга, психологик маслаҳатга муҳтож, шунингдек, қарамоғида ногирон болалари бўлган ёлғиз аёллар ташкил этди.\n“Аёллар дафтари”га киритилган хотин-қизларнинг муаммоларини ҳал этиш бўйича маҳаллабай тизимида ишлар олиб борилди. Жорий йилнинг 28 май кунига қадар белгиланган 9 та йўналишда 28 минг 773 та муаммо ҳал этилди.\nЖумладан, ишсиз хотин-қизларнинг 11 минг 173 нафари, шундан 3 минг 113 нафари доимий, 765 нафари жамоат ишларига жойлаштирилди. Шу билан бирга, субсидия ажратиш орқали 56 нафар, бошқа турли йўналишларда 8 минг 787 нафар аёлнинг бандлиги таъминланди.\n“Аёллар дафтари”га киритилган 1 минг 613 нафар аёл касб-ҳунарга ўқитилди. Тадбиркорлик фаолияти билан шуғулланиш истагидаги 8 минг 947 нафар хотин-қизга 90 миллиард 428 миллион сўм миқдорида имтиёзли кредитлар ажратилди.\nТоморқадан унумли фойдаланиб, даромад олишни истаган 1 минг 993 нафар аёлга зарур ёрдам кўрсатилди. Хусусан, 112 нафар аёлга “Томорқа хизмати” корхоналари орқали 2 миллиард сўм миқдорда имтиёзли кредит ажратилди, 1 минг 387 нафар аёлга эса фермер хўжаликлари орқали ёрдам берилди.\nБоқувчисини йўқотган, эҳтиёжманд 786 нафар хотин-қизга 643,9 миллион сўм, ногиронлиги бўлган 313 нафар аёлга 267 миллион миқдорида моддий ёрдам кўрсатилди.\nУй-жойини таъмирлашга муҳтож 1-гуруҳ ногиронлиги бор 23 нафар аёлнинг уй-жойи таъмирлаб берилди. Нотураржойда истиқомат қилаётган 23 нафар аёл яшаш жойи билан таъминланди. Қарамоғида бир ва ундан ортиқ ногирон болалари бўлган 551 нафар ёлғиз аёлга 449,9 миллион сўмлик моддий ёрдам кўрсатилди.\nВилоятдаги 3 минг 16 нафар тиббий, 1 минг 290 нафар ҳуқуқий, 657 нафар психологик кўмакка муҳтож хотин-қизларга тегишли тартибда ёрдам кўрсатилиб, зарур маслаҳатлар берилди.\n“Аёллар дафтари”га киритилган аёллар, уларнинг муаммоларини ҳал этиш борасида олиб борилган ишлар натижасида жорий йилнинг 28 май ҳолатига 28 минг 773 нафар аёл “Аёллар дафтари”дан чиқарилди. Айни пайтда қолган 814 нафар аёлнинг муаммоларини ҳал этиш бўйича зарур ишлар олиб борилмоқда.\nМулоқотда “Аёллар дафтари”га киритилган аёллар билан олиб борилган ишлар, эришилган натижалар эътироф этилди. Бу борада йўл қўйилган хато ва камчиликлар танқид қилинди, уларни бартараф этиш юзасидан таклиф, фикр ва мулоҳазалар билдирилди.


Рабиъ ибн Хусайм – Islom Nuri\n“Эй, Абу Язид Росулуллоҳ соллаллоҳу алайҳи ва саллам сизни кўрганларида, албатта яхши кўрган бўлар эдилар”. (Абдуллоҳ ибн Масъуд)\nҲилол Ашжаий меҳмони Мунзир Саврийга: “Эй Мунзир, шайхнинг олдиларига бориб, бир иймонлашиб келмаймизми?” деди.\n— Мунзир: “Ҳа албатта, аслида шайхингиз Рабиъ ибн Хусайм билан кўришиб, у кишининг иймон саҳнларида бир соат бўлсада яшашга бўлган завқ-шавқ мени Кўфага етаклаб келган. Ҳузурларига киришимизга изн олдингизми? Шайх фалаж бўлиб қолганларидан бери, уйларини лозим тутиб, Роббига юзланиб, одамлардан четланибдилар, деб эшитган эдим”.\n— Ҳилол: “Кўфа аҳли у кишини билибдики Рабиъ ибн Хусайм шундайлар. Касаллик шайхни ўзгартиргани йўқ”.\n— Мунзир: “Ундай бўлса яхши, лекин сиз биласизки, шайхларнинг табиатлари нозик бўлади, шунинг учун у кишининг ҳузурларига борганимизда ўзимиз хоҳлаган нарса ҳақида сўраймизми, ёки шайхга қулоқ солиб ул зот хоҳлаган нарсани эшитганимиз маъқулми?\n— Ҳилол: “Агар Рабиъ ибн Хусайм билан тўла бир йил ўтирсангиз ҳам, сиз унга гапирмасангиз ва бирон нарса ҳақида сўрамасангиз у киши гапирмайдилар. Ул зот сўзларини зикр, сукутларини фикр қилиб олганлар”.\n— Мунзир: “Ундай бўлса Аллоҳдан барака сўраган ҳолда қани кетдик”.\nСўнг Рабиъ ибн Хусаймнинг ҳузурига қараб йўл олдилар. Шайхнинг ҳузурига кириб саломлашгач, ҳол-аҳвол сўрадилар:\n— “Шайх қандайсиз?”.\n— Рабиъ ибн Хусайм: “Заиф ва гуноҳкорман, ризқимни еб, ажалимни кутиб ётибман”.\n— Ҳилол: “Кўфага кучли бир табиб келибди, ижозатингиз билан уни олиб келайми?.\n— Рабиъ ибн Хусайм: “Эй Ҳилол, мен шифо ҳақлигини биламан. Лекин мен Од, Самуд (қабилаларини) ва қудуқ эгаларини ҳамда шу орадаги кўпдан-кўп қавмлар ҳақида фикр юритдим. Уларнинг дунё ва унинг матоларига ҳарисликларини кўрдим. Улар биздан кўра кўпроқ куч-қудратга эга эдилар, ораларида табиблар ва касаллар бор эди. На даволовчи ва даволанувчи қолди… Сўнг чуқур хўрсиниб: “Агар ҳақиқий дард шу бўлганида, ундан албатта даволанган бўлар эдик”, деди. Шунда Мунзир гапиришга изн сўраб:\n— “Ҳақиқий дард нима?”, – деди.\n— Рабиъ ибн Хусайм: “Гуноҳлар…”.\n— Мунзир: “Уларнинг давоси нима?”.\n— Рабиъ ибн Хусайм: “Даво истиғфордир”.\n— Мунзир: “Тузалиш қандай бўлади?”.\n— Рабиъ ибн Хусайм: “Гуноҳдан тавба қилиб, сўнг унга қайтмаслик билан”. Сўнг бизларга тикилиб: “Махфий ишлар… махфий ишлар…- дедилар. Одамларга махфий, лекин Аллоҳга ошкор бўлган махфий ишларга хушёр бўлинг! Унинг давосини изланг!”.\n— Мунзир: “Унинг давоси нима?”.\n— Рабиъ ибн Хусайм: “Давоси насух (холис) тавба қилиш”, – деди. Сўнг йиғлаб юборди, ҳатто кўз ёшлари соқолини ҳўл қилиб юборди.\n— Мунзир: “Сиздек одам йиғлайдими?\n— Рабиъ ибн Хусайм: “Ҳайҳот… Нега йиғламайин?! Мен шундай одамларни кўрдимки (саҳобаларни назарда тутиб) биз уларнинг олдида ўғрига ўхшаймиз”.\nҲилол: “Биз шундай суҳбатлашиб ўтирганимизда, шайхнинг ўғли кириб салом берди ва: “Отажон, онам сизга яхши ҳолва тайёрладилар, шундан есангиз хурсанд бўлардилар, олиб келайми? – деди. Рабиъ ибн Хусайм: “Майли, олиб келақол”, – деди. Шайхнинг ўғли ҳолвани олиб келгани чиқиб кетганида, тиланчи эшикни тақиллатиб қолди. Рабиъ ибн Хусайм: “Уни ичкарига олиб киринглар” деди. Мен ҳовлига кирган тиланчига назар солдим; у ўрта ёшли киши экан. Кийимлари йиртиқ, сўлаги оқиб турар, ақли паст экани яққол кўриниб турарди. Кўзимни ундан узмасимдан шайхнинг ўғли ҳолвани кўтариб чиқиб келди. Отаси уни тиланчининг олдига қўй, деб ишора қилди. Ҳолвани тиланчининг олдига қўйди. У шиддат билан ҳолвани ейишга киришди, сўлаклари ҳолванинг устига оқиб тушарди. У шу алфозда ҳолвани еб битирди. Рабиъ ибн Хусаймнинг ўғли: “Аллоҳнинг раҳмати бўлсин сизга отажон, онам шуни учун қийналиб тайёрлаган эдилар. Шундан тамадди қилишингизни биз ҳам хоҳлагандик. Сиз бўлсангиз, нима еганини ҳам билмайдиган мана бу кишига ҳаммасини едириб юбордингиз” деди. Рабиъ ибн Хусайм: “Эй ўғлим, у билмаса Аллоҳ таоло билади” деб, ушбу оятни ўқидилар: “Суйган нарсаларингиздан инфоқ-эҳсон қилиб бермагунингизча ҳаргиз яхшиликка (жаннатга) етмагайсиз. Ҳар қандай нарсани инфоқ қилсангиз, албатта Аллоҳ уни билур”. Оли Имрон: 92\nШу вақт шайхнинг қариндашларидан бир киши келиб: “Эй Абу Язид, Фотиманинг ўғиллари Ҳусайн – розяллоҳу анҳумо- қатл қилинди” – деди. Рабиъ ибн Хусайм: “Иннаа лиллаҳи ва иннаа илайҳи рожиу-у-н” – деб, Зумар сурасининг 46 – оятини ўқидилар: “Айтинг: “Аллоҳим,—(эй) осмонлар ва ерни илк яратувчи зот (эй) ғайбу шаҳодатни (яъни яширин ва ошкор нарсаларни) билувчи зот, ёлғиз Ўзинггина бандаларинг ўртасида улар ихтилоф қилиб ўтган нарсалар ҳақида ҳукм қилурсан”. Лекин шайхнинг бу дегани хабар келтирган кишига камлик қилидими: “Унинг ўлими ҳақида нима дейсиз?” – деб сўради. Рабиъ ибн Хусайм: “Нима ҳам дердим, Аллоҳга қайтишади ва ҳисоб китобларини ҳам Аллоҳ қилади, – дейман”. Ҳилол: “Қарасам пешин вақти яқинлашиб қолибди: “Менга насиҳат қилинг”, – дедим шайхга”. Рабиъ ибн Хусайм: “Эй Ҳилол, одамларнинг мақташлари сени мағрурлантириб қўймасин, зеро улар сенинг ташингни биладилар. Сен амалингга қайтувчисан, Аллоҳнинг розилиги мақсад қилинмаган ҳар қандай амал эса саробдир”. Мунзир: “Менга ҳам насиҳат қилинг, Аллоҳ ажрингизни берсин”. Рабиъ ибн Хусайм: “Эй Мунзир, билган нарсаларингда Аллоҳдан қўрқ, билмаганингни эса билувчисига топшир. Эй Мунзир, бирортангиз: “Парвардигоро мен Сенга тавба қиламан” – деб, кейин тавба қилмаса битта ёлғон бўлади. Лекин: “Парвардигоро мени тавба қилишга муваффақ қил” десин, шунда дуо бўлади. Эй Мунзир, таҳлил, (Ла илаҳа иллаллоҳ) ҳамд, (Алҳамду лиллаҳ) такбир, (Аллоҳу акбар) тасбиҳ (Субҳаналлоҳ) айтиш, яхшиликни сўраб, ёмонликдан паноҳ исташ, амри маъруф ва наҳий мункар қилиш ҳамда Қуръон ўқишдан бошқа сўзларда яхшилик йўқ”. Мунзир: “Сиз билан мана шунчадан бери ўтирибмиз, лекин шеър айтганингизни эшитмадик, аммо бошқа шайхлар шеър ўқийдилар”. Рабиъ ибн Хусайм: “Бу дунёда айтган ҳар бир сўзинг ёзилиб, у дунёда ўқиб эшиттирилади. Мен ҳисоб кунида номаи аъмолим ўқиб эшиттирилганда, унда бир байт шеър топилишини хоҳламайман” дедилар ва бизга юзланиб: “Ўлимни кўп эсланглар, зеро у сиз кутаётган меҳмонингиздир. Меҳмоннинг ғоиблиги узайиб кетган бўлса, ташриф қилиши яқинлашади”. Сўнг йиғлаб: “Қачон Ер (зилзилага тушиб, барча нарса) чил-парчин қилинганда. Парвардигорингиз ва фаришталар саф-саф бўлиб келганда.(Кофирлар кўришлари учун) ўша Кунда жаҳаннамни ҳам (яқин) келтириб қўйилганда”, мана шу Кунда биз нима қиламиз? – дедилар. Ҳилол Ашжаъий: “Рабиъ ибн Хусайм сўзларини тугатмадилар ҳам, пешин намозига азон айтилиб қолди. Ўғилларига қараб: “Қани кел, муаззиннинг чақириғига ижобат қилайлик” дедилар. Шайхнинг ўғли бизларга: “Масжидга олиб чиқишга ёрдамлашиб юборинг! Аллоҳ ажрини берсин” – деди. Шайхни кўтардик, ўнг қўлларини ўғилларининг елкасига чап қўлларини менинг елкамга қўйиб масжидга йўналдик, унинг оёқлари ерни чизиб борарди. Шунда Мунзир: “Эй Абу Язид, сизнинг бу ҳолингизда, намозни уйингизда барпо қилишга рухсат берилганку”. Рабиъ ибн Хусайм: “Ҳа, сенинг айтганинг тўғри, лекин мен муаззиннинг: “Ҳаййа алал фалаҳ” “Нажотга келинглар” деган чақириғини эшитдим. Сизлардан бирортангиз нажотга чақириқни эшитса, эмаклаб бўлса ҳам борсин!”.\nРабиъ ибн Хусайм ким ўзи?! Келинг, Рабиъ ибн Хусайм билан танишиб чиқамиз.\nРабиъ ибн Хусайм тобеинларнинг улуғларидан ва зуҳд ўз асрида саккиз кишида камолига етган бўлиб, ана шу зоҳид кишиларнинг биридир. Асли араб, Музарий. Насл-насаби боболари Илёс ва Музарда Пайғамбар соллаллоҳу алайҳи ва саллам билан туташади. Рабиъ ёшлигидан Аллоҳнинг тоатида улғайди. Онаси ярим кечада уйқудан уйғониб қараса, ёш ўғли ҳали ҳам жойнамоз устида тик туриб Аллоҳга муножот қилаётган, намозга ғарқ бўлган ҳолда бўларди. Ўғлига: “Эй болам, Рабиъ, ухламайсанми?” – деса. Рабиъ: “Тун зулмати ўраб олган ва душманнинг ҳужумидан қўрққан одам ухлай оладими?” – дер эди. Бу сўзларни эшитган муштипар онанинг кўзларидан ёш қуюлиб, ўғлиниг ҳаққига дуои хайр қиларди. Рабиъ улғайган сари унинг тақвоси ҳам, Аллоҳдан қўрқиши ҳам бирга улғайиб борди. Унинг кўп тазарру билан ёлворишлари, кечалари одамлар ухлаб ётганда хўнграб йиғлашлари онаизорнинг раҳмини келтирар ва ҳатто ҳар-хил гумонларга ҳам олиб борарди.\n— Шунда ўғлига: “Эй ўғлим, нима бўлди сенга, балки каттароқ бир жиноят қилиб қўйдингми? Одам ўлдириб қўйдингми?\n— Рабиъ: “Ҳа она, мен одам ўлдирдим”.\n— Она: “Кимни ўлдирдинг болам, ўртага одам қўйиб уни оиласидан илтимос қилсак, балки кечиришар. Сенинг бу йиғлашларингни, кечаларидаги нолаларингни билишса, албатта раҳм қилишади болам”.\n— Рабиъ: “Онажон ҳеч кимга айтмай қўяверинг. Мен ўз нафсимни ўлдирдим… Гуноҳлар билан уни ўлдирдим…”.\nРабиъ ибн Хусайм Пайғамбар соллаллоҳу алайҳи ва салламга эргашишда у Зотнинг энг яқин саҳобаларидан бўлган Абдуллоҳ ибн Масъуд розияллоҳу анҳуга шогирд тушиб, устозига фарзанднинг отасига боғланишидек боғланди. Ўз навбатида устоз ҳам шогирдини, ота ўзининг ёлғиз фарзандини қандай яхши кўрса шундай яхши кўриб қолди. Рабиъ Абдуллоҳ ибн Масъуднинг ҳузурларига изн сўрамай кираверар, Абдуллоҳ ибн Масъуднинг ҳузурларига киришга эса, то Рабиъ чиқиб кетмагунича ҳеч кимга изн берилмас эди. Улуғ саҳоба Рабиъдаги соф қалб, ихлос ва ибодатдаги эҳсонни кўриб, шогирдининг Пайғамбар соллаллоҳу алайҳи ва салламнинг замони саодатларидан кечиккани ва У Зотнинг суҳбатларида бўлмаганидан, қалбида ўкинч пайдо бўларди. Шогирдига: “Эй Абу Язид, Росулуллоҳ соллаллоҳу алайҳи ва саллам сизни кўрганларида, албатта яхши кўрган бўлар эдилар”. Яна: “Сизни кўрсам Аллоҳдан қўрқувчиларни эслайман” дер эдилар. Абдуллоҳ ибн Масъуд бу сўзларида муболаға қилмаган. Ҳақиқатда Рабиъ ибн Хусайм Аллоҳдан қўрқув, тақво ва парҳезкорликда, ўз давридаги оз кишиларгина етган юксакликка чиқа олган эдилар. Бу ҳақда ҳали-ҳануз тарих саҳифаларини порлатиб турган кўпдан-кўп хабарлар ривоят қилинган, биродарларидан бири шундай ҳикоя қилади: “Рабиъ ибн Хусайм билан йигирма йил ҳамроҳлик қилган бўлсам, фақат хуш сўзларнигина сўзлар эди, деб Аллоҳнинг ушбу сўзини тиловат қилди: “(Ҳар бир) хуш сўз Унга кўтарилур ва яхши амални ҳам(Аллоҳ Ўз даргоҳига) кўтарур”. Фотир: 10.\nАбдурраҳмон ибн Ажлон ҳикоя қилади: “Рабиъ ибн Хусаймнинг уйида бир кеча тунаб қолдим. Мени ухлади деб билгач, туриб намоз ўқий бошлади. Намозда Аллоҳ таолонинг: “Балки ёмонлик-гуноҳлар касб этган кимсалар Биз уларни ҳам иймон келтирган ва яхши амаллар қилган зотлар каби қилишимизни ва ҳаётлари ҳам, мамотлари ҳам (яъни дунёлари ҳам, охиратлари ҳам мўминлар билан) баробар бўлишини ўйлагандирлар?! Нақадар ёмон (нотўғри) ҳукм қилурлар-а?! Жосия: 21 оятини ўқиди. Бутун тун бўйи намозда ушбу оятнигина ўқиди, бошидан бошлар, оят тугагач яна бошидан бошлар ва то субҳ бўлгунга қадар шу ҳолда давом этди, кўзларидан эса дув-дув ёш оқиб турарди”.\nРабиъ ибн Хусаймнинг Аллоҳдан хавфи ва қўрқиши ҳақидаги ривоятлар ниҳоятда кўпдир… Шулардан бир жамоа кишилар ҳикоя қилган ушбу воқеа диққатга сазовордир: “Кунларнинг бирида Абдуллоҳ ибн Масъуд розияллоҳу анҳу билан бирга сафарга чиқдик. Жамоамиз ичида Рабиъ ибн Хусайм ҳам бор эди. Фурот бўйлаб кетаётганимизда, тошларни ёқиб оҳакка айлантириш учун олов ёқилган катта қўрага рўпара келиб қолдик. Қўрадаги олов гуриллаб ёнар, учқунлари учиб, гувиллаган товуши эшитилиб турарди. Қўрага, ёниб кул бўлиб оҳакка айланиши учун тошлар ташланаётган эди. Рабиъ ибн Хусайм оловни кўргач бир сесканиб жойида туриб қолди ва Аллоҳ таолонинг: “(Дўзах) уларни узоқ жойдан кўрган вақтидаёқ унинг хайқириқ ва бўкиригини эшитурлар. Қачон улар кишанланган ҳолларида (дўзахдан)тор бир жойга ташланганларида ўша жойда (ўзларига) ўлим тилаб қолурлар” оятини ўқиб, хушидан кетиб йиқилди. Дарҳол хушига келтириш чораларини қилдик, хушига келгач эса, уйига олиб кетдик”.\nРабиъ ибн Хусайм умри бўйи ўлимни кутиб, унга ҳозирлигини кўриб ҳаёт кечирди. Ўлим соати келганида, меҳрибон отасидан ажралаётганига йиғлаб турган қизига қараб: “Нега йиғлайсиз қизим, ахир отангизга яхшилик келди” деб, руҳини Яратган Зотга топширди… Аллоҳ уни раҳматига буркасин.


Британиялик актёр болалигида Пикассонинг 75 млн долларлик расмини ташлаб юборгани ҳақида гапириб берди 26-09-2021, 21:13 | Zamin.uz\nБўлажак актёр расм туширилган қоғозни ерга ташлаб юборади. Кейинроқ уни топиб олишади, у айни пайтда Шеффилддаги галереяда Бутунжаҳон тинчлик конгресси рамзи сифатида сақланмоқда. Ушбу воқеани Блессид “шафқациз молиявий дарс” деб атади. Актёрнинг таъкидлашича, у ўша пайтда “қарийб 50 миллион фунтни ҳавога совурган” (тахминан 75 миллион доллар). “Замин” янгиликларини “Twitter”да кузатиб боринг\nЯнгиликлар » Дунё » Британиялик актёр болалигида Пикассонинг 75 млн долларлик расмини ташлаб юборгани ҳақида гапириб берди


Трамп Украинага миллионлаб тонна кўмир етказишга тайёр\n18:16 / 30.06.2017\nАҚШ президенти Дональд Трамп Энергетика вазирлиги тадбиридаги чиқиши давомида Украина Вашингтондан "миллионлаб тонна кўмир етказиш"ни сўрагани ҳақида маълум қилди. Оқ уй раҳбарининг сўзларига кўра, у шунга мувофиқ кўрсатма берган.\n"Дунёда бизнинг ресурсларимиз керак бўлган жойлар кўп ва биз уларни бутун дунёга сотиш истагидамиз", - деди Америка президенти.\nТрамп ўз чиқишида Америка энергетик ҳукмронлиги дастурини тақдим этди. У АҚШнинг нафақат керакли энергоресурслар билан таъминлаш, балки дўстлар ва иттифоқдошларга ҳам ёрдам бериш режалари ҳақида маълум қилди. "Бизга нима қилиш кераклигини уқтирмасликлари учун суверенитетимизни мустаҳкамлашимиз керак", - қўшимча қилди АҚШ давлат раҳбари.\nАҚШ президенти шунингдек кўмир компанияси вакилларини Пенсильванияда кўп йиллардан бери биринчи марта кўмир конининг очилиши билан табриклади. У ушбу штатда янги иш ўринларини яратиб, сайлов олди ваъдасининг устидан чиқаётганини таъкидлади.\nХитой АҚШни хотиржамликка чақирди


Tribuna.uz: Европа чемпионатида порлаган 11 футболчи\n14:09 / 14.07.2016\nФранцияда навбатдаги футбол бўйича Европа чемпионати якунланди. Бу гал мусобақада илк марта 24 жамоа қатнашди. Шунга яраша ўйинлар сони ҳам кўп бўлди. Уэльс терма жамоасининг ярим финалгача етиб келгани, Ирландиянинг гуруҳдан чиққани, Исландиянинг чорак финалгача боргани ва гуруҳда учинчи ўринни олган Португалиянинг чемпион бўлгани янги формат ўзини оқлаганини исботлаган бўлса, Италия ва Германиянинг ¼ финалдаёқ тўқнаш келгани, Италия ва Испаниянинг чорак финалда учрашгани ва Франциянинг биттагина ўйинда жиддий рақибга дуч келиб, финалга чиққани янги форматнинг камчиликларини кўрсатиб берди.\nОдатда мусобақа якунлангандан кейин ўзига хос расмий ва норасмий терма жамоалар, ҳар хил версиялар бўйича энг яхшилар аниқланади. Tribuna.uz эса турнида порлаган энг яхши 11 футболчини ўз талқини бўйча танлашга ҳаракат қилади.\nВенгрия терма жамоаси дарвозабони мусобақанинг энг ёши катта иштирокчиси эди. 40 ёшли посбон дарвозани қандай қўриқлар экан, деб кўпчилик ҳайрон қолганди, лекин Кирай шу ёшда ҳам ажойиб формада бўлиш мумкин эканини исботлади. У ажойиб тарзда ўйин кўрсатиб, бир турда УЕФА расмий сайтининг рамзий терма жамоасидан ўрин олди. Мухлислар уни ёқтириб қолишди. Францияда Кирайникига ўхшаш шалварлар “мода бўлди”.\n“Бавария”нинг ёш ҳимоячиси шунчалик зўр ўйнадики, у мусобақанинг рамзий терма жамоасидан ўрин олди. “Бавария”даги дебютидан кейин Гвардиола майдоннинг ўртасида тўхтатиб олиб, руҳлантирган ва кўрсатма берган йигитча мана шу Киммих эди.\nФранция терма жамоаси сафида Одил Рамининг дисквалификациясидан кейин майдонга тушди ва шундай ўйин кўрсатдики... У ҳозир “Барселона” аъзоси. Испанлар ниҳоят кучли марказий ҳимоячига эга бўлди.\nЁзги трансфер ойнаси вақтида “Боруссия”га ўтган Португалия терма жамоаси футболчиси. У қанотда жуда фаол ўйнади. Финалда жарима зарбасини тўсинга теккизган футболчини эсладингизми?\nГермания чемпион бўлганда мусобақанинг энг яхши футболчиси бўлишга номзод Боатенг эди. Уни таянч ярим ҳимоясида қанчалик ажойиб ўйин кўрсатишини билардик, лекин марказий ҳимояда… Боатенг қўрғон вазифасини бажарди марказда. Бу Боатенг марказий ҳимояда ўйнаган илк йирик мусобақа эди. Жером шубҳасиз Европа чемпионатининг энг яхши футболчиларидан бўлди. Ўзи учун янгилик бўлган позицияда бундайин ёрқин ўйин кўрсатиш осон эмас. Чорак финалдаги пенальти? Бунақаси ҳаммада ҳам бўлиши мумкин…\nТуркия гуруҳда қолиб кетди, лекин турклар Европага Эмре Мордай ажойиб футболчини бериб кетишди. У тез орада жаҳон футболи юлдузига айланиши ҳеч гап эмас. Янги мавсумни Эмре “Боруссия”да бошлайди.\nМусобақанинг энг яхши футболчиларидан бири. Энг яхши ёш футболчи номини расман қўлга киритган Санчешга бемалол энг яхши футболчи унвонини ҳам берса бўларди. “Бавария” қандай ажойиб футболчини қўлга киритганини, “Барселона”, “Реал” ва “МЮ” қандай ажойиб футболчини қўлдан чиқаришганини билишармикин?..\n“Ливерпуль” футболчиси Клопп келганидан кейин яна асосий таркибда туша бошлади. У эса Европа чемпионатида ажойиб ўйин кўрсатиб, жамоаси билан ярим финалгача етиб келди. УЕФА рамзий терма жамоасидан ҳам ўрин олди.\n“Ньюкасл” футболчиси ҳам бошида асосий таркибда тушмади. Дешам берган биргина имкониятдан унумли фойдаланди ва терма жамоанинг асосий футболчиларидан бирига айланди. Финалда мезбонлар сафида энг фаол бўлди. Мусобақадан олдин унинг трансферини 15 миллион фунтга баҳолашганди. Ҳозир “Ньюкасл” ҳаммага 40 миллион фунт берасан деб турибди…\nМусобақа давомида деярли кўринмаган футболчи биргина финалда ҳаммасини ҳал қилиб қўя қолди. Футболда ҳам ҳаётдаги каби ҳаммасини лаҳзалар ҳал қилади.\n11 йилдан буён “Рединг” билан чемпионшип ва АПЛ орасида сарсон бўлган Уэльс терма жамоаси ҳужумчиси бутун умр Европа чемпионатини кутган кўринади. Бўлмаса, бундай ёрқин ўйинни нима деб аташ мумкин? Унга аллақачон премьер-лигадан харидорлар чиқмоқда.\nБу жамоада авваллари, бошқа мусобақаларда порламаган футболчиларга эътибор беришга ҳаракат қилдик. Чунки юқоридаги футболчилар ростакамига бутун дунё футбол оламига ўзини муносиб тарзда танита олди.


Пойтахт ҳам муаммолардан ҳоли эмас\n17.02.2021 Чоп этиш учун\nОлий Мажлис Қонунчилик палатаси Спикери ўринбосари, «Миллий тикланиш» демократик партияси фракцияси раҳбари Алишер Қодиров бошчилигидаги Парламент комиссияси Тошкент шаҳридаги мактаб ва мактабгача таълим ташкилотлари фаолиятини таҳлил қилди.\nЎрганишлар Юнусобод туманидаги 246-сонли мактабдан бошланди. Комиссия аъзолари аввал мактаб кутубхонаси ва ошхона фаолияти билан танишдилар. Сўнгра мактаб жамоаси билан таълимни ривожлантиришдаги муаммолар юзасидан фикр алмашилиб, устоз ва мураббийларнинг таклифлари эшитилди.\nШу ўринда очиқ мулоқотда асосий муаммолардан бири сифатида китоб ижараси билан боғлиқ муаммолар кўтарилганини таъкидлаш жоиз. Устозларнинг айтишича, дарсликлар ҳамон етишмаяпти, китоб дўконларидан топиш қийин, борлари эса жуда қиммат. Дарсликлардаги хатоликларга ҳам барҳам берилмаётгани бир неча бор тилга олинди.\nМактаб сиғими 1400 нафар ўқувчига мўлжалланган бўлса-да, ҳозир бу ерда 3500 дан ортиқ ўқувчи таҳсил оляпти. Ўтган йили ўқувчиларнинг Олий таълимга кириш кўрсаткичи 76 фоизни ташкил қилган...\nКомиссия аъзолари давлат-хусусий шерикчилик асосидаги «ЛИТТЛEТОТС» нодавлат мактабгача таълим ташкилоти фаолиятини ҳам ўргандилар. 240 болага мўлжалланган ушбу МТТ 2020 йилнинг августида иш бошлаган бўлиб, унга 7,2 млрд.сўм миқдорида маблағ сарфланган. Бу ерда болажонлар учун барча шарт-шароитлар яратилганини алоҳида таъкидлаш жоиз.\nДепутатлар шу куни 560-сонли давлат кўп тармоқли ихтисослаштирилган мактабгача таълим муассасасида ҳам бўлишди. Ушбу муассасада 135 нафар имконияти чекланган болалар тарбияланяпти. Шарт-шароитлар эса бирон-бир хусусий МТТдан кам эмас.\n– Болажонларга бор меҳримизни беришга ҳаракат қиляпмиз, – деди МТТ мудираси Дилрабо Султонова. – Чунки бу ердагилар асосан савоб учун ишлайдилар. Мақсад нуқсонли болаларни кун давомида олиб ўтириш эмас, уларнинг соғлигини тиклаш, мустаҳкамлаш, билим бериш, ижтимоий ҳаётдаги фаоллигини кучайтиришга ҳисса қўшишдир. Кўриб турганингиздек, муассасамизда барча шароитлар яратилган. Мутахассисларимиз ҳам етарли, орамизда фақат тарбиячилар эмас, малакали шифокорлар ҳам бор.\nМТТ мудирасининг айтишича, таянч ҳаракатида нуқсони бўлган болаларнинг 20-25 фоизи тузалиб, ўз оёғи билан мактаб остонасига қадам қўяди. Аммо муаммо шундаки, махсус мактабларда бундай муолажалар давом эттирилмайди, шунинг учун ҳам болалар мактабда ота-оналар кутган эътибор ва меҳрни топа олмаяптилар. Ҳатто ота-оналар орасида фарзандини яна ушбу МТТга қайтариб олиб келганлар ҳам бор.\n– Сиз жуда оғриқли муаммони кўтардингиз, – деди учрашувда А.Қодиров. – Парламент комиссияси ҳам давлатимиз раҳбарининг ташаббуси билан айнан шундай муаммоларни ўрганиш ва ечим топиш мақсадида ташкил этилган. Албатта, бу масала парламент даражасида ўрганилади. Керак бўлса, мутасаддилар, хусусан Халқ таълими ва Мактабгача таълим вазирлари билан учрашиб ушбу масалаларни атрофлича муҳокама қиламиз.\nЮнусобод туман мактабгача таълим бўлими бошлиғи Нигора Аҳмедова эса комиссия аъзолари билан кечган мулоқотда малакали мутахассисларга эҳтиёж юқори экани, айрим соҳа ходимларининг иш ҳақларини ошириш лозимлиги ҳақида гапириб, бу масалага комиссия аъзолари эътиборини қаратди.


Хива Ипакчилик Устахоналари: Бўяш\nБош саҳифа > Жараён > Бўяш\nБиз сотиб олганимизда шойи серосин билан, пиллани ушлаб туриш учун ипак қурти ажратувчи протеин елим, қопланганлиги учун шойи ипакдан кўра отнинг ёлига ўхшайди. Сиз елимлашдан олдинги ва сўнги шойини кўриб уларнин фарқини ажратишингиз мумкин.\nШойини елимлаш ва сўнгра ювиш унинг рангини очади, юмшоқроқ, ялтироқ ҳолга келтиради ва ниҳоят шойига ўхшатади. Шойини елимлаш учун биз чўлда учровчи қирқ бўғим ўсимлигини ёндирамиз ва унинг ишқор деб номланувчи кулини оламиз. Сўнгра уни иссиқ сувга аралаштирилади ва серосинни йўқотиш учун шойи шу ишқор сувда чайилади. Шундан сўнг қирғичдан ўтказилган бозор совуни аралаштирилган бочкада қайнаб турган сувга солинади ва ювилади.\nШойи бўялгунга қадар яна бир жараён мавжуд, бу ҳам бўлса сингдиришдир (мордантинг). Cингдириш (мордант) сўзи лотинча "тишлаш" сўзидан олинган бўлиб, бу жараён ранларга шойи ичига кириб яхши жойлашишга ёрдам беради. Ушбу жараёнда биз минирал туз аччиқ тошдан фойдаланамиз. Шойи ўрамлари иссиқ аччиқтошли сувга солинади ва бир кеча шу ишқор сувда қолдирилади.\nРанглар алоҳида - алоҳида бочкаларда тайёрланади (ранглар қўшилиб кетишини олдини олиш учун) ва турли температурагача қиздирилади (қаттиқ сир сақланади). Сўнгра шойи ўрамлари бочкаларга солинади ва ранг яхши ўрнашиши учун ишлов берилади. Шундан сўнг, совуш учун бир кеча қолдирилади.\nБўялгандан сўнг, шойи ўрамлари қуриш учун осиб қўйилади. Сўнгра улар яна бир бор ювилади, қуритилади ва шойини юмшатиш ва ундан ортиқча ранг қолдиқларини йўқотиш учун шойи деворга қаттиқ урилади. Шундан сўнг шойи ўрамлари тўқиш учун тайёр бўлади.


Забиҳилло Ўринбоев Япония клубига ўтди / CHAMPIONAT.asia\nЗабиҳилло Ўринбоев Япония клубига ўтди\nТеглар : Забиҳилло ЎринбоевТокушима Вортис\nЖорий мавсум олдидан бир қатор футболчиларимиз хориж чемпионатларига йўл олишмоқда.\nЖумладан, бир неча йиллар давомида Ўзбекистоннинг турли ёшдаги терма жамоаларида тўп тепиб келган Забиҳилло Ўринбоев Япония Жей-лига 2да ҳаракат қиладиган "Токусима Вортис" клуби билан шартнома имзолади. Бу ҳақда футбол агенти Санъат Шарипов ўзининг твиттердаги саҳифасида маълум қилди. Бундан ташқари, токусималиклар расмий сайти ҳам Ўринбоев билан шартнома тузилгани ҳақида хабар берди.\nЭслатиб ўтамиз, "Пахтакор"га тегишли бўлган Забиҳилло ўтган мавсумни ижара асосида Бекободнинг "Металлург" клубида ўтказган ва 24та ўйинда иккита гол урган эди.\nМаълумот учун, "Токусима Вортис" клубига 1955 йилда асос солинган. Жамоа уй учрашувларини 20 минг мухлисга мўлжалланган "Наруто Атлетик" стадионида ўтказади. Бош мураббийи испаниялик Абел Моурело Лопез.\n"Токусима Вортис" айни пайтда J2 лигасида икки ўйиндан сўнг 3 очко билан 22 жамоа орасида 11-поғонада бормоқда. Тўплар нисбати - 4:4.\nЯпониядаги фаолияти давомида Забиҳиллога омад ва кўплаб голлар тилаб қоламиз.\nМанба\t: vortis.jp\nЎзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида 0\nСанжар Қувватов: “Лига кубоги барча клублар учун фойдали мусобақа бўлди” 4\nСуперлига-2019. Йил рамзий терма жамоаси 45


«Аврат» инсоннинг уят жойи маъносини билдириб, уни тўсиб намоз ўқиш лозим. Бўлмаса намоз бўлмайди.\nАллоҳ таоло: «Эй Одам болалари ҳар бир масжид ҳузурида зийнатингизни олинг».\n«Ва кийимингни покла!!!», деган. (Муддассир: 4)\nШарҳ: Бу оятдаги зийнатингизни олинг, деган амр авратингизни тўсинг, маъносидадир. Шунинг учун авратни тўсиш намознинг шартларидан бири бўлиб қолган.\n«Бир одам Набий соллаллоҳу алайҳи васалламнинг олдиларига бориб турди-да, битта кийимда намоз ўқиш ҳақида сўради. Бас, у зот:\nШарҳ: Бу ривоятдан эркак киши авратини тўсиб турадиган битта кийим билан намоз ўқиса бўлиши келиб чиқади. Агар кўйлак ҳам, иштон ҳам бўлса янада яхши. Аммо битта бўлса ҳам жоиз.\nПайғамбаримиз соллаллоҳу алайҳи васалламнинг сўровчига,\n«ҳаммангиз ҳам икки кийим топа олармидингиз?» дейишларидан ўша пайтда саҳобаи киромларнинг кийимлари етарли бўлмагани кўринади.\n«Қачон Аллоҳ кенг қилса, сизлар ҳам кенг бўлинглар. Одам кийимларини ўзича жам қилди. Одам лунги ва ридо билан, лунги ва кўйлак билан, лунги ва қабо билан, иштон ва ридо билан, иштон ва кўйлак билан, иштон ва қабо билан, туббон билан, қабо билан, туббон ва кўйлак билан, менимча, яна туббон ва ридо билан намоз ўқийверади», деди».\nШарҳ: Бу савол ҳазрати Умар розияллоҳу анҳунинг халифалик даврларида берилган бўлса керак. У киши розияллоҳу анҳу кийим қанчалик яхши бўлса, намоз учун шунчалик яхшилигини баён қилиб бермоқдалар.\nБу ривоятда ўша пайтда кенг тарқалган кийимларнинг номлари зикр этилмоқда.\n«Лунги» эркак киши белидан пастига тутиб оладиган чойшабга ўхшаш нарса, арабчада «изор» дейилади. Бу кийим иссиқ ўлкаларда кенг тарқалган.\n«Қабо» олди очиқ яктакка ўхшаш узун кийим.\n«Туббон» аврат жойинигина тўсадиган калта иштонга ўхшаш кийим.\nУмумий тавсия бўйича намозга пок, авратни тўсадиган кийимлар бўлаверади. Иложи борича, яхши кийимлар бўлса янада яхши.\n«Эй Одам болалари, ҳар бир масжид ҳузурида зийнатингизни олинг» деган оятни баъзи кишилар энг зийнатли кийимларни кийиш, деб тушунганлар ва намоз учун алоҳида кўркам кийимлар тиктириб қўйишган.\nШарҳ: Бу ривоятдан кийимнинг бир қисми елкада туриши тушунилади. Албатта, ўша вақтдаги кийимлар ҳақида сўз бораётгани аниқ. У вақтда кийими озлигидан қийналишган. Демак, ҳозирда иложи борича яхши кийим ила намоз ўқишга ҳаракат қилмоғимиз лозим.\nШарҳ: Демак, ана шундоқ қилиб ҳам намоз ўқиш жоиз.\n«Набий соллаллоҳу алайҳи васалламга ипак фарруж ҳадя қилинди. Бас уни кийиб намоз ўқидилар. Сўнгра бурилиб, худди уни ёмон кўргандек шиддат билан ечдилар ва:\nШарҳ: Ушбу ҳадис ровийи Уқба ибн Омир билан яқиндан танишиб олайлик.\nУқба ибн Омир ибн Наби Ансорий ас-Саламий. Аввалги Ақаба байъати, Бадр, Уҳуд ва бундан бошқа бир неча ғазотларда иштирок этганлар.\nУқба ибн Омир розияллоҳу анҳу Ямома кунида шаҳид бўлдилар.\n«Фарруж» – олди очиқ яктакка ўхшаш кийим. Набий соллаллоҳу алайҳи васалламга турли ўлка ва диёрлардан кийимлар ҳадя қилинган. Унча кўп бўлмаса ҳам шунга ўхшаш баъзи ҳадялар бўлган. Миср, Яман ва ҳабашистондан ҳадя қилинган кийимларни кийганлари маълум.\nБу ривоятдаги «фарруж» ҳам ажамларнинг ки-йимларидан. Набий соллаллоҳу алайҳи васаллам уни кийиб намоз ўқиганлар-у, аммо кейин ундаги камчиликларни мулоҳаза қилиб, дарҳол ечганлар ва бундоқ кийимни кийиш тақводорларга тўғри келмаслигини айтганлар.\nЎша «фарруж» ипакдан бўлгани ва унда намоз вақтида эътиборни жалб қиладиган нарсалар борлиги учун дарҳол ечганлар.\nДемак, намозда ана шундоқ кийимларни эмас, шариат кўрсатмаларига мос кийимларни кийган маъқул.\nБухорий, Абу Довуд ва Термизийлар ривоят қилган.\nШарҳ: Эркак кишининг сони аврат саналади, уни тўсиб юриши фарз. Намозда тўсиши, албатта, шарт.\n«Сонингни очма, тирикни ҳам, ўликни ҳам сонига қарама», дедилар».\nАбу Довуд, ал-Ҳоким ва ал-Баззолар ривоят қилган.\nШарҳ: Бу ҳадисда ҳам соннинг аврат экани таъкидланмоқда. Киши ўз сонини очмаслиги, хоҳ тирик бўлсин, хоҳ ўлик бўлсин сони очиқ одамга қарамаслиги уқдирилмоқда. Шундоқ экан, сонни намозда бекитиш, албатта, зарур бўлади.\nАмр ибн Шуъайбдан, у отасидан, у бобосидан розияллоҳу анҳум ривоят қилинади:\n«Қачон бирингиз ходимини, қулини ёки мардикорини уйлантирса, унинг киндигидан пастига ва тиззасидан юқорисига назар солмасин», дедилар.\nАбу Довуд, Дора Қутний ва Байҳақийлар ривоят қилган.\nШарҳ: Бундан ходим, қул ва мардикорларни паст санаб авратига қараса бўлаверади деган хулосага бориш нотўғри экани тушунилади.\n«Набий соллаллоҳу алайҳи васаллам хумранинг устида намоз ўқир эдилар».\nШарҳ: Хумра – хурмонинг баргидан қилинган кичик жойнамоз. Бундан Набий соллаллоҳу алайҳи васалламнинг жойнамозлари содда бўлганини билиб оламиз.\n«Набий соллаллоҳу алайҳи васаллам Умму Сулаймни зиёрат қилар, аҳёнда намоз вақти бўлиб қолса бизнинг ерга солиб қўйган нарсамизда намоз ўқир эдилар. У бўйра бўлиб, устидан сув сепиб турар эдик».\nБешовлари ривоят қилган. Лафз Абу Довудники.\n«Набий соллаллоҳу алайҳи васаллам бўйра ва ошланган тери устида намоз ўқир эдилар», дейилган.\nШарҳ: Бу ривоятлардан ерга солиб қўйилган нарса, бўйра ва ошланган тери устида намоз ўқиш тўғрилигини билиб оламиз.\nИстихора сўзининг луғавий таржимаси яхшилик сўрашд..\nЖобир ибн Самура розияллоҳу анҳудан ривоят қилади:..\nБу одоблар ўн бештадир: 1. Жума намозига пайшанба..


Безбетлик шунчаликки, улар ўзлари қонунни бузса чора кўришмайди, айбини кўрсатганни эса қонунбузарга чиқаришади — Р.Кушербаев — Sof.uz\nБезбетлик шунчаликки, улар ўзлари қонунни бузса чора кўришмайди, айбини кўрсатганни эса қонунбузарга чиқаришади — Р.Кушербаев\n5.02 10:10 1619 Жамият\nОлий Мажлис Қонунчилик палатаси депутати Р.Кушербаев сўнгги пайтларда Сурхондарё вилоятида рўй бераётган воқеалар ҳақида тўхталиб ўтди.\n«Қизириқ воқеалари кўпчиликни эсида бўлса керак.\nФермерлар ўз ерларининг ҳокимият, прокуратура ва ИИБ босими билан мажбурий олиб қўйишаётганидан норози бўлиб Тошкентга, шу жумладан, Олий Мажлисга ҳам бир неча бор келишганди. Улар билан журналист ва блогерлар ҳам бирга жараённи ёритиб боришди.\nБиз қонунларга асосан зўравонларга чора кўрилишини ва фермерлар ҳуқуқларини ҳимоя қилишни талаб қилиб бир қатор идораларга чиқдик. Ҳатто ўзим Сурхондарёга бормоқчи бўлдим. Бироқ фермерларни иши ҳал бўлмади, қонунбузар зўравон жойдаги ҳоким, прокурор ва бошқа амалдорлар «фаришта» эканлиги аниқланди (фақат қанотлари оддий одамларга кўринмас, уларни ишга қўйган юқори амалдорларга кўринаркан), мени эса нима қилиб бўлса ҳам Сурхондарёга боришимга йўл қўйилмади.\nШунча югур-югур натижаси нима бўлди, деган савол қизиқ албатта. Натижа шуки, шу фермерларни дардини ёритиб улар билан Тошкентгача келган, Сурхондарё вилояти ҳокимини ҳам қўрқмай танқид қилган, ўзини қамаш учун турли тадбирлар уюштиришаётганини менга айтиб ёрдам сўраган(мени огоҳлантирган эди ҳатто) ўша Отабек Сатторий исмли блогер кўп ўтмай товламачиликда айбланиб, қамоққа ташланяпти. У билан бирга Сурхондарёдаги муаммоларни кўтарган "effect.uz" интернет ОАВнинг мухбири Фарход Исмаилов эса сўроққа чақирилиб, уйи тинтув қилинмоқда. Катта эҳтимол билан у ҳам қаллоблик, товламачилик ёки гиёҳванд воситасини сақлашда айбланиб қамалса керак.\nБу ишлар шахсан менга жуда ғалати ва шубҳали туюлмоқда. Негадир Сурхондарё вилояти ҳокимини танқид қилган, жойида жамоатчилик назоратини ўрнатмоқчи бўлган фаол фуқаролар бири қамоққа ташланган, бирини эса сўроқма-сўроқ судрашяпти.\nАгар жойдаги бутун ҳуқуқни муҳофаза қилиш тизими ҳокимни қўли билан бошқарилаётган бўлса, бу даҳшат ва давлатчилик учун шармандалик. Буни ўйлашни ўзи қўрқинчли. Ўзбекистонлик, шу жумладан сурхондарёликлар бахти учун ҳам ундай бўлмасин ишқилиб.\nАйтганча, қонунларга тупуриб қўйган Сурхондарёдаги амалдорлар ҳаракатини мен ҳам танқид қилгандим. Бундан кейин ҳам тўхтамайман. Ахир қонунларни нима учун қабул қиламиз? Албатта ишлаши учун-да. Лекин безбетлик шунчаликки, улар ўзлари қонунни бузса чора кўришмайди, айбини кўрсатганни эса қонунбузарга чиқаришади. Лекин унутмайлик: бу дунё ўткинчи: ўртоқ ҳоким, прокурор, «началник» бу ёқда қутуларсиз, лекин у ёқда жавобдан қочиб қутулмайсиз.\nБўлаётган ишларни кўриб яқин кунларда мени ҳам товламачилик, қаллоблик ва яна бошқа балоларда айблаб, уйимда тинтув бошлашиб қолса ҳайрон қолиш керакмас: ҳаммаси тушунарли, деяверасиз.\nБу ёқда эса давлат раҳбари журналист ва медиа макондаги фаолларга «Сизлар менга елкадошсиз, ёрдамингизга таянаман. Адолатни етказишдан тўхтаманглар, қўрқманглар. Ортингизда Президент турибди» деб руҳлантирмоқда. Бу ёқда эса...Ким кимга қарши ўзи?» деб ёзади у.


25 апрель, 2020, 17:38\nТеглар:ММА | UFC | Конор Макгрегор | Дональд Серроне | Аманда Нуньес | Бен Аскрен\nУлар ММА оламида ўз ўрнига эга бўлган спортчилардир...\nUFC турнирлари ҳозирги кунда тобора машҳурлик чўққисига чиқмоқда. Мазкур промоушен жангларини бутун дунёда қизиқиб томоша қилишмоқда десак янглишмаган бўламиз. Сабаби, аралаш жанг санъати усталарининг энг машҳурлари айнан UFC билан ҳамкорлик қилмоқда. Улар орасида шундай жангчилар борки, ҳар бирининг услуби ёки зарбаси ўзига хос “ташриф қоғози”га айланган. Мисол учун, Мирко Крокоп ва Холли Холмнинг “хай -кик” зарбалари, Лиото Мачида ҳамда Андерсон Сильванинг “фронт-кик”и, Жон Жонснинг тизза зарбаси, Ронда Роузининг “армбар” услуби, Бен Аскреннинг “сабмишн”ларини айтиб ўтишимиз мумкин. Мазкур зарбалар ва услубларни санъат даражасига олиб чиқа олганликлари ҳам уларни янада машҳур қилиш баробарида муваффақиятларининг асосий омили бўлиб хизмат қилган ва қилмоқда.\nАлбатта, бу мавзуга бекорга тўхталганимиз йўқ. Чунки, бугун ўзларининг энг севимли услублари орқали аянчли мағлубиятга учраган UFC нинг тўрт нафар машҳур жангчиси ҳамда ўша тўқнашувлар ҳақида тўхталамиз.\n1. Холли Холм &Аманда Нуньес\nЮқорида таъкидлаб ўтганимиздек америкалик жангчи қизнинг кучли жиҳати ажойиб “хай-кик” зарба соҳибаси эканлигидир. У фаолияти мобайнида 18 та жанг ўтказиб, уларнинг 13 тасида ғалаба қозонган ва 5 бора мағлуб бўлганди. У ғалабаларининг аксариятини яъни 4 маротаба рақибаларини мазкур зарбаси орқали нокаутга учратган бўлса, қолган ғалабаларида ҳам бетакрор “хай-кик”нинг фойдаси катта бўлганди. Айниқса, аёллар ўртасида енгилмас чемпион деб ҳисобланиб келинган, Ронда Роузини ушбу оёқ зарбаси билан аянчли нокаутга учратиб, унинг ғалабали одимига чек қўйганди.\nЛекин Холлининг ўзи ҳам фаолиятида айнан “хай-кик” зарбаси туфайли мағлуб бўлганди... Мазкур воқеа, 2019 йил 6 июль куни UFC 239 турнири доирасида содир бўлган. Сабабчиси эса, ўта енгил вазн тоифасининг амалдаги чемпиони бразилиялик Аманда Нуньес эди.\n2. Бен Аскрен & Демиан Мая\nЯрим ўрта вазн тоифасида ўз жангларини ўтказган америкалик Бен Аскрен ўз “сабмишн”лари яъни бўғиш услублари билан машҳурлигини билсангиз керак. У фаолияти мобайнида “Bellator” билан ҳамкорлик қилган. Айниқса, “ONE Championship” промоушенининг “қироли”га айланаган эди. UFC да учта жанг ўтказди ва бир ғалаба, икки мағлубиятни қайд этди. Дана Уайт қўл остидаги промоушенга ўтгунга қадар у 16 та жангда ғалаба қозониб, мағлубиятсиз одимини давом эттираётган эди. Фаолиятидаги 17 та ғалабанинг 6 тасини ўзининг севимли услуби эвазига қўлга киритган. Бу 32 % дегани... Аскренни Хорхе Масвидаль 5 сонияда нокаутга учратганлигини ҳам яхши эсласангиз керак. Мазкур шов-шувли муваффақиятсизликдан сўнг, у яна UFCда октагонга кўтарилди ва “сабмишн”лар устаси ўзи хуш кўрган услубида Демиан Маядан мағлубиятни қабул қилиб олди ва бу жанг унинг фаолиятига том маънода якун ясади. Бу тўқнашув 2019 йил 26 октябрь куни UFC Fight Night 162 турнирида юз берганди.\n3. Дональд “Ковбой” Серроне &Конор МакГрегор\nЯрим ўрта вазннинг фахрий жангчиларидан бири саналадиган Серроне ҳам “хай-кик” зарбаси устаси саналади. У фаолияти мобайнида 36 та ғалаба ва 14 мағлубиятни қайд этган. Ғалабаларининг 6 тасини ушбу муваффақиятли зарбаси орқали қўлга киритган. Яъни ушбу баҳсларда рақибларини нокаут ҳамда техник нокаутга учратади. Қолган жангларидаги ғалабаларида ҳам ажойиб “хай-кик”лари зафарлар омили бўлиб хизмат қилганди. “Ковбой” ҳам юқоридагилар каби ўзининг суюкли зарбаси туфайли мағлуб бўлишдан қоча олмади. Бунга ирланд Конор МакГрегор йўл қўймади. Улар ўртасидаги жанг 2020 йил 18 январда бўлиб ўтди ва баҳснинг 40-сониясида Конорнинг кучли кўриниш олган “хай-кик”и Серроненинг мағлубиятига сабабчи бўлди.\n4. Мирко Крокоп & Габриэль Гонзага\nОғир вазн тоифасида ўз жангларини ўтказган афсонавий жангчи, “Pride” юлдузи, хорватиялик полициячи Мирко Крокопни бутун жаҳон бўйлаб, миллионлаб мухлислари бор десак, муболаға бўлмайди. У фаолияти мобайнида нуфузли “Pride”, “Bellator”, UFC промоушенларида октагонга кўтарилиб, 49 та жанг ўтказган. Уларнинг 38 тасида ғалаба қозонади. 11 бор мағлубиятга учраган. Юқоридагилардан фарқли равишда Мирко ҳақиқий “хай-кик” устаси саналади. Унинг жангларини томоша қилганлар буни яхши билишади. Гарчи, у бир неча бор муваффақиятсизликка учраган бўлса-да, ҳали-ҳануз ММА ихлосмандларининг диққат-эътиборида бўлиб келмоқда. Хорват жангчисининг барча ғалабаларида “хай-кик” зарбасининг ўрни беқиёсдир. У муваффақиятларининг 5 тасида ушбу оёқ зарбаси билан рақибларини чуқур нокаутга учратади. Қизиғи, бу борадаги “қирол”нинг ҳам “ташриф қоғози”ига айланган зарбаси билан чуқур нокаутга туширишади. Бу жанг 2007 йил 21 апрелда UFC 70 турнирида бўлиб ўтади ва бразилиялик Габриэль Гонзага ушбу ишни амалга оширади. Кейинчалик, Мирко 2015 йил 7 апрелда UFC Fight Night 64 турниридаги реванш жангида уни мағлуб этишни уддасидан чиқади.


Норма маслахатчи / 2018 йил / № 45 / Биз яшайдиган уй\nНорозилик сабабини аниқлаш учун пойтахтнинг Мирзо Улуғбек тумани М-1 мавзесидаги «Она Замин Иккинчи Коммунал» ширкатига бордик. Бу ерда ҳам бошқа бир қатор ХУМШлар сингари ҳодиса рўй берган.\nУшбу ширкатда собиқ «Болалар уйи» орқасида жойлашган 2-уй нишонга олинди. ХУМШ раиси Светлана Группер уй аҳли қатори фасад бўялишига қаршилик қилди. Биринчидан, у яхши ҳолатда эди, яна бир неча йил турса бўларди. Бироқ энг асосийси, ХУМШ яқинда томни таъмирлатган эди. Иш серхаражат бўлгани – 40 млн сўмни талаб қилгани боис уни қисмлаб, бир неча йил давомида бажардилар. Уни кўз қоричиғидек асраб-авайлардилар. Шу сабабли шикаст етказмаслик учун унга чиқишни ман этдилар. Ширкат кредит олмай, таъмирлашни ўз ҳисобидан бажарган. Уй аҳли фоиз тўламаслик учун шундай қатъий қарорга келган.\nРаис участка нозири ва округ раҳбарининг ёрдамчиси саноат альпинистлари фасадни бўяшлари учун чордоқ калитини қандай талаб қилганликларини гапириб берди. Осма кажавалар арқон билан томга маҳкамланади, бу эса қимматга тушган томнинг бут сақланишига хавф солади. Раис ва уй аҳлининг томга шикаст етиши мумкинлиги ҳақидаги важ-далилларини эшитишни хоҳламадилар.\nБундан ташқари, 2016 йилда ШҲТга аъзо давлатлар раҳбарларининг саммити арафасида бу уйдаги осма балконлар алюкобонд билан қопланган эди. Бу ҳам бепул бажарилган эди. Бироқ ишни қурилиш нормалари ва қоидаларини бузган ҳолда бажарганлар. Ёғингарчиликда балконлардан ҳаммаси фасадга оқиб тушади – ҳамма ёғи доғ бўлиб қолаяпти. Квартиралар деразасидан ёмғир оқиб тушиб, балконларнинг полини буткул яроқсиз ҳолатга келтирди. Бир сўз билан айтганда, уй аҳлига муаммо яратдилар. Энди соябонлар ўрнатиш керак, уларсиз фасадни оқлаб, бўяш беҳуда иш – битта ёмғир ё қор ёғиши билан ҳаммаси ювилиб кетади. Бу ҳам масъул шахсларга таъсир қилмади.\nУчастка нозири: «Менда буйруқ бор. Уни бажариш керак», деб туриб олди. Кимнинг буйруғи, нима ҳақда? Буйруқ бошқа тарафга ёзма шаклда тақдим этилиши лозим. Акс ҳолда у қуруқ гапдан бошқа нарса эмас. Қандайдир буйруқни рўкач қилган ҳолда ширкат раҳбариятини нималарнидир бажаришга мажбурлаб, сўнг гапидан тониб: «Ҳеч нимадан хабаримиз йўқ, биз бундай демаганмиз», десалар-чи. Энг асосийси – ақл бовар қилмайдиган буйруқларни кўр-кўрона бажариш – оқилона иш эмас. Бу энг хайрли ниятларга рахна солиши, фойда ўрнига зарар келтириши мумкин.\nУчастка нозири ХУМШ ишларига, умумий мол-мулкни сақлаш масалаларига аралашишга ҳақлими? Унинг вазифаси – ҳуқуқбузарликларнинг олдини олиш. Уй учун қандай ишларни амалга ошириш кераклигини ширкат ҳал қилади. Шаҳар ҳокимияти унга ёрдам бермоқчи бўлса, фасадни қайси рангга бўяш кераклигини, бу қанчалик мақсадга мувофиқлигини ХУМШ билан келишиши лозим.\nУчастка нозири куч ишлатиб томга чиқди. Альпинистлар уйни тунда чироқ ёқиб оқлаб-бўядилар, шундай буйруқ бўлганмиш. Натижада уй аҳли анча йил пул тўплаб таъмирлатган том шикастланди, ёмғирда яна чакка ўтди. Балконлардан ҳам фасадга сув оқаяпти. Харажатларни ким қоплайди, ўзбошимчалик ва етказилган зарар учун ким жавоб беради?\n– Участка нозири бунинг учун ҳеч ким жавоб бермаслигини айтди, – дейди Светлана Группер. – Уй аҳлига зиён етказиб, фасадни бўяш шартмиди? Томни шикастладилар. Балконлар орасидаги фасаднинг аввалги рангига мос сарғиш плитка тўқ жигар рангга бўялди. Уйнинг ташқи кўриниши хунуклашди. Нима учун биз билан ҳисоблашмайдилар? Бундай ёрдам кимга керак? Оқибатини ўйламай, бировни эшитиш ва тушунишни истамай, қанчалик бефойда бўлмасин, кимнингдир буйруғини бажариш ва ҳисобот бериш учунми?\nЖазосиз ўзбошимчалик: «Фасад» операциясининг оқибати\nРаис ХУМШ ишларига ноқонуний аралашув тўғрисида далолатнома тузди. Кимдир бу иш билан шуғулланиши, кимдир жавобгарликка тортилишига ишонмайди киши. Чет кишилар ХУМШ ишларига ўзбошимчалик билан аралашиш оқибатида аҳолига кўп зарар етказадилар. Ўндан ортиқ ёрдамчилар, кураторлар, масъуллар қаршисида ширкат ўз муаммолари билан ёлғиз қолаверади. Аҳолини амалдорларнинг ўзбошимчалигидан ФВВ ёки тез ёрдам сингари тезкор ҳимоя қиладиган орган йўқ. Фуқароларнинг мурожаатларига тезкор муносабат билдириш учун ташкил этилган ишонч телефонларига кўпинча уланиб бўлмайди. Ёки мурожаатни қабул қилиб, юзаки жавоб билан чекланадилар – ҳеч ким масаланинг моҳиятини ўрганишни истамайди. Ширкат раиси фасад масаласида УКХ вазирлиги, уй-жой инспекцияси, туман, шаҳар прокуратурасидан ёрдам олиш умидида қўнғироқ қилди. Шанба куни телефонларни ҳеч ким кўтармади. Ва, ниҳоят, УКХ вазирлигидагилар умид уйғотдилар: «Керакли жойга хабар берамиз. Сизга албатта қўнғироқ қиладилар». Шу билан тинчиб кетдилар. Ҳеч ким ҳеч қандай муносабат билдирмади. Вазирлик навбатчиси «керакли жойга» хабар бердими, ижросини назорат қилдими, раисга қайта қўнғироқ қилдими? Йўқ. Ҳамма масъулиятсиз, ҳеч ким лавозим мажбуриятларини бажармайди, аҳолининг манфаатлари ҳеч кимни қизиқтирмайди. Уларни ўзларидан нари қилишни биладилар холос. Асабга тегмасликлари учун ваъда бериб қутуладилар. Ваъда бериб, ҳеч қандай чора кўрмайдилар ёки қуруқ жавоб билан чекланадилар.\nИжтимоий тармоқларда ҳам оқлаш-кўклаш ишлари хусусида шундай далиллар келтирилди. Натижада айрим турар жой даҳаларидаги қатор кўп қаватли уйлар ўзига хос қиёфасидан маҳрум бўлди, бошқа ранг ишлатмай, барини тўқ рангларга бўядилар, кафель плиткаси устидан бўёқ тортдилар. Уй-жой соҳаси ходимлари аёз ва ёғин-сочин арафасида бунга не ҳожат, дея ажабланмоқдалар.\nФасад билан боғлиқ яна бир вазият юз берган. Чилонзордаги бир нечта тўққиз қаватли уйни оқлаб-кўклаш учун Қашқадарёдан бир автобус мардикор олиб келишганини айтиб бердилар. Округ бошлиғи ишларни тасарруф этди. Ширкатлар раҳбарлари ва уларга хизмат кўрсатувчи бошқарувчи компанияларга зуғум ўтказди: «Шаҳар ҳокимига уйларингиз фасадининг ранги ёқмаяпти. Бошқа рангга бўяш керак. Банкка қўнғироқ қилинг, кредит олинг, ҳаммасини ҳозир расмийлаштирамиз. Кредит олмасангиз, прокуратурага қўнғироқ қиламан, текширув билан келади». Бу эса амалдаги қонунчиликка кўра жиддий жавобгарликка тортишга арзирли ҳаракат, қанийди, бунинг учун жавобгарликка тортишса. У ерда ҳам уйларнинг фасадлари яхши ҳолатда эди. Ширкатлар шундоқ ҳам кредит олишган, яна биттаси уларга малол келар эди. Томда мардикорлар учун арқон боғлаш ниятида худди биздагидек чордоқ калитини беришни талаб қилганлар. Аҳоли таъмирланган том шикастланади дея биз каби қаршилик кўрсатган. ХУМШ ва бошқарувчилар 4 кун мудофаа сақлаганлар. Сўнг ҳокимнинг бунга алоқаси йўқлиги, уйларнинг фасадларини бўяшни буюрмагани маълум бўлган. Округ бошлиғи шундай ташаббус билан чиққан экан. Аҳолини бундай ўзбошимчаликдан қандай ҳимоя қилиш мумкин?\n«Фасад» операцияси ҳеч кимга ёқмаётганлигининг гувоҳи бўлаяпмиз. Бу борада оқилона иш тутмаяптилар. Фойда келтиришни кўзлаб эмас, кўзбўямачилик учун иш қиляптилар. Муайян ишлар қилинаётганлигини кўрсатиб, ҳисобот бермоқчилар холос. Фақат шу билан овора бўлиб, «фасад» ортида нималар тургани билан қизиқмаяптилар. Оғизда фуқароларнинг манфаатлари ҳақида гапирсалар ҳам, аслида ё кимгадир зиён етказяптилар, ё ўз манфаатларини кўзлаб иш қиляптилар. Томингиз билан нима ишим бор, буйруқни бажаришим керак, деган гапдан нари ўтмаяптилар. Эҳтимол, аслида бундай буйруқ берилмагандир. Балки уни нотўғри, тескари маънода тушунишгандир. Бироқ ўйлаб ҳам ўтирмай, йўлда учраган қаршиликни босиб-янчиб, уни бажаришга киришганлар. Балки ўзгаришлар йўлида тўғаноқ ясаб, шу орқали фуқароларда ислоҳотлардан норозилик ҳиссини уйғотмоқчидирлар. Мамлакатимизда амалдорлар аппарати орасида тозалаш ишлари ўтказилмоқда, уларнинг зиён етказиб ишлашига, одамларга ҳурматсизлик билан ва менсимай муносабатда бўлишларига йўл қўйилмаяпти. Бунда «фасад»ни қайта бўяш эмас, уни бузиб, янгисини «қуриш» керак. Янги қоидалар ва қонунларга мувофиқ ишлаш даркор. У ёки бу амалдорлар сирасига киришига қарамай, жавобгарликдан қочиб қутулиш имконини бермаслик зарур.


«Акипресс» Адахан Мадумаров ҳақидаги мақолага раддия берадиган бўлди | ҚИРҒИЗИСТОН ЯНГИЛИКЛАРИ\n«Акипресс» Адахан Мадумаров ҳақидаги мақолага раддия берадиган бўлди\nМарказий сайлов комиссияси 23-ноябрда «Бутун Қирғизистон» партиясининг вакили Артур Бакировнинг «Акипресс» нашри устидан ёзган аризани қисман қаноатлантирди. «Акипресс» партиянинг лидери Адахан Мадумаровнинг номи мазкур мақолага раддия берадиган бўлди.\nБу қандай мақола?\n«Акипресс» 19-ноябрда «Президент Жапаров номзодни хиёнат учун қамашни ваъда қилди» номидаги мақола эълон қилган. Унда президент Садир Жапаровнинг Боткен вилояти медиа-марказининг етакчиси Мамажан Бердишевга берган интервьюси ҳақида айтилган.\n«Акипресс» президент Жапаровнинг сайловдан кейин Боткенда ерларни сотиб юборган «хоинларни сўроққа олиб, жавобгарликка тортамиз» деган гапларига эътибор қаратган. Аммо Жапаров ким ҳақида айтаётганини очиқ билдирмаган.\nМақоланинг муаллифи давлат етакчиси номзод Адахан Мадумаров ҳақида айтган деб таҳмин қилган.\n«Бутун Қирғизистон»нинг вакили Артур Бакиров мақолада президентнинг гаплари бошқа тарзда таҳлил қилиниб, бу «номзоднинг ва сиёсий партиянинг обрўсига зарар бериши мумкин» деб, «Акипресс»нинг устидан МСКга шикоят қилган.\nЙиғинга келган «Акипресс»нинг вакили Айперим Бекбоева мақолада давлат раҳбарининг сўзларигина келтирилганини ва у бировнинг обрўсига зарар келтириш мақсадини кўзламаганини билдирди. Шунингдек, Бекбоева «Акипресс» Мадумаровга боғлиқ мақолага раддия беришга тайёр эканини таъкидлади.\nМадумаров ва 275 метрли ер\n2009-йили Ўш — Боткен — Исфана йўли таъмиланиб, у ерда кўприк қуриш учун қирғиз-тожик чегарасидаги аниқланмаган ҳудудда 275 метр узунликдаги ерни Тожикистондан 49 йилга ижарага олиш келишилган. Бу протоколга ўша вақтдаги Хавфсизлик кенгашининг котиби Адахан Мадумаров қўл қўйган. Аммо Жогорку Кенеш мазкур протоколни ратификациялашдан бош тортган.\nАдахан Мадумаров ўзи 2019-йилнинг 18-сентябрида «Азаттык»нинг «Ингайсиз суроолор» дастурида протоколга қўл қўйганини чегара масаласини тинчлик йўли билан ҳал қилишнинг ягона йўли бўлган деб асослаган.\n«Бугунги кунда ўша йўл бўлгани учун Сулуктудан чиққан машина тўхтовсиз Қирғизистонга, Бишкекка келмоқда. Протоколни Жогорку Кенеш қўлламаган. Ҳеч қандай кучга эмас», — деган Мадумаров.\n2019-йили эса Миллий хавфсизлик давлат қўмитаси бу протокол бўйича судгача текширув бошлаган. Аммо бугунги кунгача терговнинг натижаси ҳақида жамоатчиликка маълумот берилмаган.\nБу масалани жорий йилнинг октябрь ойида президент Садир Жапаров ОАВларга берган расмий матбуот анжуманида ҳам кўтарган. Ўшанда у Мадумаров қўл қўйган протокол сабаб тожик томон 275 метр аниқланмаган ерни талашаётганини билдирган. Айни вақтда Жапаров протокол ҳуқуқий кучга эга эмаслигини эслатган.\nПарламент сайлови 28-ноябрга тайинланган. Янги Конституцияга кўра, сайлов аралаш тизим билан ўтади — 54 депутат партия рўйхати, 36 депутат бир мандатли округдан сайланади. Партиянинг номзодлари «очиқ рўйхат» билан сайланади.\nАввалги мақолаМСК Дастан Жумабековни сайловолди ташвиқотини бузгани учун 22 500 сом миқдорида жаримага тортди\nНавбатдаги мақола«Шимолий электр» ишхонасига Нурдин Осмонов раҳбар этиб тайинланди


Яқин 10-15 йил ичида Украинани альянсга қўшишнинг иложи йўқ — НАТО | Qalampir.uz\nЯқин 10-15 йил ичида Украинани альянсга қўшишнинг иложи йўқ — НАТО\nОлам\t21 Июнь 12:50 3366\nНАТО альянсга қўшилиш учун Украинадан нималарни талаб қилмоқда?\nНАТО яқин 10-15 йил ичида Украинани Шимолий Атлантика альянсига қўшмоқчи эмас. Бу ҳақда “Известия” хабар бермоқда.\nМанбага кўра, альянс Украина билан ҳамкорлик қилишга қатъий қарор қилган, аммо ташкилот аъзолари мамлакатни ўз сафларига қабул қилмоқчи эмаслар, чунки бундай қарор Россия билан муносабатларнинг жиддий ёмонлашишига олиб келиши мумкин.\n“Қийинчилик ҳаттоки ҳал қилинмаган ҳудудий муаммоларда ҳам эмас, балки НАТОда АҚШдан бошқа ҳеч ким Россия Федерацияси билан бундай очиқ эскалацияга боришни истамаслигидадир”, дейилган хабарда.\nШунингдек, манба суҳбатдоши Грузия альянсга аъзо бўлиш учун Черногорияга қараганда анча тайёр эканлигини таъкидлаган.\n“Аммо у ҳам Украина билан бир хил сабабларга кўра НАТОга қабул қилинмайди”, дея қўшимча қилинган манбада.\nАввалроқ, АҚШ Президенти Жо Байден Украинанинг НАТОга аъзо бўлишини нима белгилаб беришини маълум қилганди. Оқ уй раҳбари Украина альянсни унга аъзо бўлиш учун лойиқ эканига ишонтириши, бунинг учун зарур бўлган ҳамма нарсани қилиши кераклигини айтганди.\nМаълумот ўрнида, бугунги кунда Украина НАТОнинг тўлиқ аъзосига айланиш ҳаракатида бўлса-да, буни амалга ошириш ҳар қачонгидан ҳам қийин. Шунга қарамасдан, Украина ҳарбий-сиёсий блок сафига қўшилиш йўлида бир нечта қадамни босиб ўтган.\n29 Июль 11:10 44951\n30 Июль 08:27 44113\n31 Июль 13:36 28509\n30 Июль 16:43 26671\n30 Июль 16:56 25117


АНТИҚА ТЕСТ ВИДЕОСИ: Redmi Note 7 экранини оштахта қилиб ишлатишди! - Terabayt.Uz\nАНТИҚА ТЕСТ ВИДЕОСИ: Redmi Note 7 экранини оштахта қилиб ишлатишди!\nXiaomi компанияси куни кеча тақдим этган Redmi Note 7 смартфонининг асосий ўзига хосликларидан бири – корпуси ва экранининг мустаҳкамлигидир. Видеоларда уни йигитлар полга ташлаб тепкилаб, қиз нозик пошнасида эзғилаб, дўмбоқ йигит устига сакраб ўтириб ва яна экрани билан ёнғоқ чақиб ҳам кўрсатишган.\nЎҚИНГ: Атиги 150 долларлик Redmi Note 7 тақдим этилди – 48 МПлик қўш камера, ёнғоқ чақишга ярайдиган экран!\nИнтернетга чиқарилган янги мустаҳкамлик тести видеоси эса янада ғалати: унда Redmi Note 7 экранидан оштахта сифатида фойдаланиб, яъни унинг устида ўткир пичоқ ёрдамида турли маҳсулотларни чопиб кўрсатишган! Тўғри, ушбу тасвир GIF форматига ўгирилган ва сифати ҳам унча яхши эмас. Лекин барибир кўришга арзийди:\nГувоҳи бўлаётганингиздек, устида нарса чопилганидан кейин ҳам Redmi Note 7 дисплейи ишлашда давом этаверган. Дарвоқе, унинг яна битта муҳим жиҳати маълум бўлди: бу – Xiaomi томонидан 18 ойлик кафолат берилаётган илк смартфондир.\nМазкур қурилма савдоси 15 январдан бошланади, Xiaomi компаниясининг айрим смартфонларини эса аллақачон Terashop.uz интернет-дўконимиздан олиш мумкин.\n#Xiaomi #андроид смартфон #дроп-тест #тест #Xiaomi Redmi Note 7


Тавҳид ақидаси: Аллоҳдан бошқага қасам ичиш\nBy Исмоил Муҳаммад Яъқуб on 09/26/2019 АҚИДА ТАВҲИД АҚИДАСИ\nАллоҳдан бошқа билан қасам ичиш:\nҚасам – муаззам (улуғланувчи, таъзим қилинувчи) зотни хос зикр қилиш билан ҳукмни таъкидлашдир. Таъзим (улуғланиш) ёлғиз Аллоҳ таолонинг ҳаққидир. Ундан ўзга билан қасам ичиш асло жоиз эмас. Уламолар қасам фақат Аллоҳ ёки Унинг исм ва сифатлари билан бўлишига иттифоқ қилганлар, У зотдан бошқа билан қасам ичиш мумкин эмаслигига ижмоъ қилганлар.\nАллоҳдан бошқага қасам ичиш ширкдир. Ибн Умар разияллоҳу анҳумо ривоят қилган ҳадисда Расулуллоҳ саллаллоҳу алайҳи ва саллам айтганлар: «Ким Аллоҳдан ўзга билан қасам ичса, шубҳасиз, куфр ёки ширк келтирган бўлади». Аслида, бундай қасам кичик ширк бўлади, бироқ номи билан қасам ичилаётган шахс қасам ичувчининг наздида сиғиниш даражасигача улуғланса, унда бу катта ширкка айланади.\nБугунги кунда қабрларга сиғинувчиларнинг ҳоли ҳам шунга ўхшайдики, қабрда ётган майитдан Аллоҳдан кўра кўпроқ қўрқадилар. Масалан, уларнинг биридан ўзи улуғлайдиган азиз-авлиё номи билан қасам ичиш талаб қилинса, ёлғон қасам ичишдан қўрқади, гапи рост бўлсагина қасам ичади. Аммо Аллоҳ номи билан қасам ичиш талаб қилинса, ёлғон қасам ичишдан ҳам тоймайди.\nДемак, қасам ичиш – унинг номига қасам ичилаётган шахсни улуғлаш бўлиб, Алоҳдан бошқа ҳеч ким бунга муносиб эмас. Қасамнинг ҳурматини сақлаш ва кўп қасам ичмаслик лозим. Аллоҳ таоло айтади:\n«(Эй Пайғамбар), сиз ҳар бир тубан қасамхўр… кимсага итоат этманг!» (Қалам, 10).\n«Қасамларингизни асрангиз» (Моида, 89).\nЯъни фақат зарурат юзасидан, ростлик ва эзгулик устида қасам ичингиз! Чунки кўп қасам ичиш ёки ёлғон қасам ичиш Аллоҳга ҳурматсизлик ва Уни улуғламаслик белгисидир. Бу эса тавҳидга путур етказади.\nҲадиси шарифда Расулуллоҳ соллаллоҳу алайҳи ва саллам: «Уч тоифа одам борки, Аллоҳ уларга гапирмайди, уларни покламайди, уларга аламли азоб бор» деганлар ва жумладан: «Аллоҳни ўз матосига айлантириб олган, сотишда ҳам қасам ичадиган, олишда ҳам қасам ичадиган одам», деганлар. Шу қадар қаттиқ огоҳлантирганликлари шуни кўрсатадики, кўп қасам ичиш Аллоҳнинг исми ҳурматини сақлаш мақсадида ҳаром қилинган.\nШунингдек, Аллоҳ номи билан ёлғон қасам ичиш ҳам ҳаромдир. Аллоҳ таоло мунофиқларни, билатуриб ёлғон қасам ичишади, деб сифатлаган.\nАллоҳдан ўзга билан – масалан, омонатга ё Каъбага ёки Расулуллоҳ саллаллоҳу алайҳи ва саллам номларига – қасам ичиш ҳаром ва ширкдир.\nРост бўлса-да, бирор заруратсиз Аллоҳ номига кўп қасам ичиш ҳаром, зеро бу Аллоҳ субҳонаҳу ва таоло номини беҳурмат қилишдир.\n Ҳошия Ибн Қосим ала китаб ат-тавҳид (303-бет).\n Аҳмад (2/125, 6072) Термизий (1535), Абу Довуд (3251), Ҳоким ривоятлари. Ҳадисни Термизий ҳасан, Ҳоким эса саҳиҳ деган. Абдулҳақ Ишбилий “Аҳком ас-суғро”да (735) ва Аҳмад Шокир “Муснад” тахрижида (8/222) ҳадис санадини саҳиҳ деган. Ҳадисни Албоний “Саҳиҳи сунани Термизий”да саҳиҳ деган.\n Табароний саҳиҳ санад билан ривоят қилган.\nAvvalgi maqolaДард ва даво (60): Гуноҳнинг касофати (20) Гуноҳлар бандани шайтони ва шаҳватига қул қилади\nKeyingi maqola Абу Бакр разияллоҳу анҳу: Холид ибн Валидга суиқасд уриниши


Инсониятни ташвишга солувчи саволларга замонамиз олимлари жавоб беришди\n00:26 / 05.10.2016\nИнсоният келажаги - бутун дунё бўйлаб кўпчиликни ташвишга солувчи мавзу. Биз ва фарзандларимизни яқин ўн йилликларда нималар кутмоқда? Замонамизнинг етакчи олимлари бизни олдинда нима кутаётгани ҳақидаги асосий саволларга жавоб беришади.\n1. Инсоният Ер ташқарисидан қўним топа оладими?\nМартин Рис - инглиз космологи ва астрофизиги:\nЕрни тарк этишга уринишнинг ҳеч қандай яхши томони йўқ. Унинг ўрнига диққатимизни шу ерда, бизнинг сайёрамиздаги дунё муаммоларини ҳал қилишга қаратсак, фойдадан холи бўлмасди. Бироқ ҳозирданоқ яқин юз йилликда хусусий инвестициялар эвазига Марс ва Қуёш тизимидаги бошқа бурчакларни ислоҳ қилишга уринувчи саргузашт ишқибозларидан иборат гуруҳлар пайдо бўлишига ишора қилинмоқда.\n2. Қачон ва қаерда ўзга сайёрадаги ҳаётни топиш мумкин?\nКэрол Клиланд - фалсафа фанлари профессори ва Корлорадо штати Университети қошидаги Астробиология маркази тадқиқотчиси\nАгар Марс сайёрасида микроб ҳаёт бўлса, биз уни яқин 20 йил ичида топишимиз мумкин. Бироқ у шаклига кўра Ерга етарлича ўхшаш бўлиши керак. Агар ўзга сайёрадаги ҳаёт биз ўрганган ҳаётдан катта фарқ қилса, уни топиш анча қийин бўлади. Қизил сайёрада қолган ҳаёт, эҳтимол, бизнинг роботлар етиши қийин бўлган жойлардадир. Сатурннинг йўлдоши бўлган Титан Қуёш тизимидаги энг кўп нарса ваъда қилувчи жой бўлиши мумкин. Бу йўлдош органик молекулаларга бой, лекин суюқ сувга эга эмас, у фавқулодда паст ҳарорати билан танилган. У ерда ҳаёт мавжуд бўлган тақдирда ҳам, Ердагидан сезиларли равишда фарқ қиладиган бўлади.\n3. Бир кун келиб олимлар танамиздаги барча тўқималарни сунъий тўқимага айлантира оладими?\nРоберт Лэнгер - Массачусетс технология институти қошидаги Дэвид Кох Институти профессори\n1995 йилда мен ва ҳамкасбим сунъий тўқималар, органлар ва ҳаттоки кўзи ожиз кишиларга кўриш имконини берувчи электроника яратишдаги ютуқлар ҳақида мақола ёзгандик. Бугунга келиб, буларнинг барчаси жорий маҳсулотлар кўринишида амалга оширилган. Шундай экан, яқин юз йил ичида инсон танасидаги ҳар қандай тўқимани шунга ўхшаш ёки айнан шундай намуналарга алмаштиришнинг уддасидан чиқамиз. Ҳозирги вақтда биз учун энг катта қийинчилик - бугунга қадар яхши ўрганилмаган мия тўқималарининг яратилиши ва регенерацияси.\n4. Инсоният келгуси 500 йилдан эсон-омон ўтиш учун қандай имконга эга?\nКарлтон Кейвс - Нью-Мексико штатидаги Университетнинг физика ва астрономия соҳасидаги етук профессори:\nИшончим комилки, Homo sapiens'нинг омон қолиш имкониятлари анча юқори. Ҳаттоки энг кенг қамровли таҳдидлар - экологик фалокат ёки ядровий уруш ҳам инсониятни буткул йўқ қила олмайди.\n5. Инсон миясининг англаш хусусияти жиноий қонунчиликни ўзгартира оладими?\nфалсафа фанлари профессори, Сан-Диегодаги Калифорния университети нейрофанлар тадқиқотчиси\nКўпчилик миямизнинг атрофимизда содир бўлаётган воқеаларга мослашувчи сабаб-натижа аппарати эканини инкор қилмаса керак. Биз ҳаттоки қатор зўравонликларни амалга оширувчи жиноятчиларга ишора қилувчи белгиларни олдиндан аниқлай олганимизда, уларга эркин ҳаракатланиш тақиқлаб қўйиларди, чунки уларда жиноятчиликка мойиллик бор. Масалан, бирор бир жиноятчи кўпчиликни йўлдан уриб, қонунга зид иш қилса-ю, "мияси шундайлиги учун у айбдор эмас, шу боис уни озод қилиш мумкин" дейилса - жиноий қонунчиликда бундай қўпол "адолат"га ўрин йўқ.\n6. Қачонлардир онг табиатини тушунишга муваффақ бўлармиканмиз?\nКристоф Кох - Мия фаолиятини ўрганувчи Аллен Институти президенти\nКўплаб афсунгарлар, файласуфлар ва шунчаки гапдонлар онгнинг асл табиатини ўрганишнинг иложи йўқлиги ҳақида таъкидлашади. Мағлубиятни тан олувчи бундай сўзлар ҳеч қандай асосга эга эмас. Инсоният тез орада онг фаолияти ва унинг ҳаётдаги ўрнини тушуниб етишини тахмин қилувчи кўплаб сабаблар бор.\n7. Инсоният сайёрага зиён етказмай яшай оладими?\nПамела Рональд - Дэвисдаги Калифорния университети Геном маркази ва ўсимлик паталогияси бўлимининг профессори\nАлбатта. Қуйидагиларга амал қилсак, бунинг йўли осон: гўшт истеъмоли, донли экинлар чиқиндилари ва маиший чиқиндиларни камайтириш. Илғор дон технологияларини ишга тушириш, шунингдек истеъмолчиларга кўплаб мамлакатларда фермерлар дуч келаётган муаммолар ҳақида сўзлаб бериш. Қишлоқ хўжалик секторини молиялаштиришни ошириш ва шу соҳадаги ижтимоий-иқтисодий ва экологик омилларига диққатни қаратиш.\n8. Қоронғу материя нима эканлигини англармиканмиз?\nЛиза Рэндалл - Ҳарвард университетининг физик-назариячиси ва космологи\nҚанчалик ажабланарли бўлмасин, бу саволга жавоб қоронғу материя нима бўлиб чиқишига боғлиқ. Унинг баъзи шаклларини оддий моддалар билан алоқалари натижасида аниқлаш мумкин, қолган пайтда эса улар тутқич бермайди. Бошқаларини эса уларнинг галактикаларга ўхшаган улкан тузилмаларга таъсири туфайли аниқлаш мумкин. Бунга доир янги маълумотларни фақатгина кузатишлар ва тажрибалар жараёнида билиб оламиз. Бироқ шунда ҳам унинг натижасини олдиндан тахмин қилиш қийин.\n9. Альцгеймер касаллигига қарши дори топилармикан?\nРейза Сперлинг - Ҳарвард тиббиёт мактабининг неврология профессори\nУмид қиламанки, яқин ўн йилликда биз Альцгеймер касаллиги ривожланишини ўзгартириши мумкин бўлган муносиб дори воситасини ихтиро қиламиз. Бугунги кунда бу касалликнинг белгилари пайдо бўлмасиданоқ уни даволаш имкониятига улкан ресурслар йўналтирилган. Ахир деминацияни 5-10 йилга тўхтатиб қолишга муваффақ бўлинса, аксарият кекса кишилар ўз ҳаётларининг сўнгги паллаларида ҳатто рақс тушишлари мумкин бўлади.\n16:20 / 18.02.2018


Британиянинг Би-Би-Си радиохизмати ўзининг 70 йиллигини нишонламоқда.\nЖанубий Африкадаги Столовая тоғининг чўққисидан байрамга аталган тўппадан-тўғри эшиттириш берилмоқда. Дастлабки эшиттиришлардан бири айни ана шу жойдан узатилган эди. Эшиттириш Ҳинд океани узра қуёш чиққанидан то Атлантика океанида ботгунча олиб борилади.\nУзлуксиз радио эшиттиришда таниқли сиёсатчилар ва маданият арбоблари иштирок этадилар.\nБирлашган Миллатлар Ташкилотининг Бош котиби Кофи Аннан Британия радиохизматининг жаҳон бўйлаб ҳаққоний ахборот тарқатаётганини юксак баҳолади.\nШуни айтиш керакки, Би-Би-Си 43 тилда эшиттириш олиб боради. Уни дунёдаги 150 миллион киши тинглайди.


2016 йилнинг энг хавфсиз машиналари аниқланди » Ўзбекистон янгиликлари – Zamin.uz\nEuro NCAP ташкилоти бир қанча енгил машиналарни тўқнашув тестидан ўтказди ва “ўз синфидаги энг яхшиси”ни аниқлади, деб ёзмоқда Carzone.uz сайти. Бу автомобиллар умумий рейтингда беш юлдузчага лойиқ топилди ва алоҳида синовларда юксак натижалар кўрсатди.\n“Кичик кроссовер” категориясида совриндор Vokswagen Tiguan бўлди. Унда ўтирган ҳайдовчи ва катта ёшли йўловчиларнинг ҳимояси 96 фоиз, болаларники эса 84 фоизга баҳоланди. Euro NCAP экспертлари кузов структураси олд ва ёндан зарбаларга дош бергани ҳамда автотормозлаш тизими пухта ишлашини алоҳида қайд этишди. Хавфсизлик тизимининг ишлаши 68 фоизга баҳоланди.\n“Кичик оилавий автомобил” категорияси бўйича Hyundai Ioniq гибрид хэтчбекига етадигани топилмади. Катта ёшли йўловчилар ҳимояси 91 фоиз, болаларники 80 фоиз, хавфсизлик тизими эса 82 фоиз деб баҳоланди. Автомобилни полосада тутиб юриш тизими диққатга сазоворлиги эслаб ўтилди.\n“Катта оилавий автомобиль” категориясида Toyota Prius энг яхшиси деб топилди. Катталарнинг ҳимояси 92 фоиз, болаларники 82 фоиз. Хавфсизлик тизими баҳоси 85 фоиз. “Приус”нинг асос версиясида ҳам Toyota Safety Sense тизими ўрнатилган бўлиб, қарама-қарши тўқнашувларнинг олдини олади ва пиёдаларни ҳам сезади.\nБу йили Euro NCAP пиёдаларни “кўрадиган” автотормозлаш тизимига алоҳида эътибор бермоқда. Умуман, баҳолаш мезони янада қатъийлашганини айтиб ўтиш жоиз. Асосий баҳо автомобилнинг асос комплектациясига бериляпти. Хавфсизлик тизими билан тўла жиҳозланган версияси эса алоҳида баҳоланди.\nТеглар: билан Toyota кроссовер машиналарни энг Prius\nGM Uzbekistan автомобиллари нархи энди ҳар ҳафта ўзгариб боради\n11:37 / 04-06-2017\nАвтомобилларнинг нархи ошиши 100 ва 85 фоиз тўлов қилганларга ҳам таъсир этадими?\n18:28 / 01-06-2017\n“Роҳат” автосалонида сотилаётган автомобиллар рўйхати ва нархлари билан танишинг\n23:42 / 30-06-2016


Катта фиқҳ энциклопедияси: Абид – ёввойи Таърифи | Azon.uz - Ахборот-таҳлилий портал\n868 21:05 24.10.2021\n(1-қисм, 2-қисм, 3-қисм, 4-қисм, 5-қисм, 6-қисм, 7-қисм, 8-қисм, 9-қисм, 10-қисм 11-қисм, 12-қисм, 13-қисм, 14-қисм 15-қисм 16-қисм 17-қисм 18-қисм 19-қисм 20-қисм 21-қисм 22-қисм 23-қисм 24-қисм 25-қисм 26-қисм 27-қисм 28-қисм 29-қисм 30-қисм)\n[А́БИДУН] АБИД – ЁВВОЙИ\n1. Луғатда абиднинг маъноларидан бири – ёввойи ҳайвонга ишлатиладиган сифатдир. Масалан, بهيمةْال أبدت] абадатил баҳи́ мату] дейилади, яъни бу “ҳайвон ёввойилашди”, деган маънони билдиради. آبدة] а́ бидатун] – эса “ёввойилашиб, одамлардан қочадиган ҳайвон” деганидир. Фақиҳлар истилоҳида ушбу сўзнинг шаръий маънолари унинг истеъмолидан, ўрганиладиган ўринларидан олинади. Бу сўзни улар икки ўринда ишлатганлар: биринчиси – ёввойи ҳайвон. Бунда унинг аслида ёввойими ёки кейинчалик ёввойилашганми, фарқи йўқ; иккинчиси – қочиб кетган уй ҳайвони. Ижмолий ҳукми\n2. Абид ҳайвонларнинг ҳукми ов ҳайвони, забиҳа (қурбонликка сўйиладиган ҳайвон) ва луқата (топиб олинган ҳайвон) ҳукми билан бир хил бўлади. Туяга ўхшаган гўшти ҳалол уй ҳайвони қочиб кетса ва уни ушлаш имкони бўлмаса, ов қуроллари билан отиб ўлдириш мумкин. Шундай қилинса гўшти ҳалол ҳисобланади. Бундай ҳолда у овланадиган ҳайвонга қиёс қилинади.\nЁввойи ҳайвонни сўйиш имкони бўлса ёки у одамга ўрганса, бундай жонлиқ гўшти фақат сўйиш йўли билангина ҳалол бўлади. Бу худди инсоннинг пичан, ўтин ва ёмғир сувига эгалик қилишига ўхшаб, мубоҳ ҳукмида бўлади. Яъни, ким ушлаб олса, у ўшаники! Бу борадаги муфассал маълумотлар “Ов китоби”да келади.\nҚўлга ўрганган ҳайвон қочиб кетса, майда йиртқичлардан ўзи ҳимоялана оладиган ёки ҳимоялана олмайдиган бўлиши мумкин. Фақиҳлар бу турдаги ҳайвонлар эгалиги борасида муфассал ҳукмларни баён қилишган. Албатта, бу кимнингдир эгалиги остида бўлади – ё аввалги эгасиники ё топиб олганники. Бу борада эса ихтилофлар бор.\n3. Фақиҳлар абид хусусидаги ҳукмларни “Ов” ва “Забиҳа” истилоҳи, шунингдек, қочган ва бошқа ҳайвон борасидаги ихтилофларда ҳамда “Луқота” атамасида муфассал баён этишган.\n[А́БИҚУН] ОБИҚ – ҚОЧОҚ (ҚУЛ) َق ِب إ] иба́ қун]\n[А́ЖУРРУН] ОЖУРР – ПИШИРИЛГАН ЛОЙ Таърифи\n1. Ожурр луғатда “оловда пиширилган (куйдирилган) лой” деган маънони англатади. Фақиҳлар уни бундан бошқа маънода ишлатишмаган. “У пиширилган ғишт” деганлар.\n2. Ожурр – тош ва қумдан фарқли ўлароқ, пишириш ва қайта ишланиш натижасида ўзининг асл ҳолидан ўзгарган жисм. У ганч-гипс ҳам эмас. Чунки ганч тошнинг куйдирилганидир.\n3. Ожурр билан таяммум қилиш фақат ҳанафий уламоларимизнинг наздида дуруст. Истинжо қилиш эса барчанинг наздида маъқул. Агар у қийматли бўлса, ҳанафий уламоларимизга кўра, истинжо дуруст. Аммо макруҳи таҳримий бўлади. Бошқа мазҳаблар наздида макруҳ эмас. Агар ожурр нажосат билан қорилган бўлса, унинг пок ёки пок эмаслиги борасида фақиҳлар ўртасида ихтилоф бор.\nУларнинг бу борадаги фикрлари ва тадқиқотлари “Нажосатлар” мавзусида келади. Ожурр савдосининг жоиз ёки фосид эканлиги унинг пок ёки нажосатлик ҳукмидан келиб чиқади. Бу ҳақда байънинг “Ақд тузилган нарсанинг шартлари” бобида маълумот берилади. Юқоридагиларга қўшимча равишда фақиҳлар яна ожурр ҳақида “Дафн” ва “Қабр устини ожурр билан суваш” баёнида, унинг устида салам ақди тузиш ҳақида “Салам” бобида, тупроқдан ожурр қилиниши тўғрисида эса “Ғасб” бобида сўз юритганлар.\n505 22:05 02.12.2021


Тошкентда ўлдириб кетилган Туркия фуқароси ватандоши томонидан “буюртма” қилингани маълум бўлди\n15:16 / 01.11.2015\n2014 йилнинг 31 октябрь куни Республика шошилинч тез тиббий ёрдам марказига келтирилган, оғир тан жароҳатлари туфайли 5 ноябрь куни оламдан ўтган Туркия фуқароси Эм Фуатнинг ўлими юзасидан олиб борилган суд иши якунланди. Воқеа тафсилотлари “Ўзбекистон” телерадиоканали бўлим бошлиғи Жўра Бобораҳматов томонидан “Даракчи” газетасида келтирилди.\nАйтилишича, Фуат Ўзбекистондаги Orşah ev Textyle қўшма корхонасига раҳбарлик қилиб келган. У Ўзбекистон бозорида 1998 йилдан буён фаолият юритарди.\nТуркиялик яна бир тижоратчи Устун Ҳикмет 2013 йил бошидан Ўзбекистонда иш бошлаганида Фуат ватандошига ёрдам бериш мақсадида унга 40 минг доллар миқдорида ёрдам кўрсатган. Орада анча вақт ўтиб, ўзини ўнглаб олган Ҳикмет шеригига бу пулларни қайтаришни истамаган.\nШу туфайли у қўқонлик рецидивист, 2006 йили 18 йилга қамалиб, 2013 йили амнистия қилинган Шерзод Ўлмасовга Эм Фуатнинг ўлдирилишини 10 минг долларга “буюртма” қилди.\nЎлмасов ўзига олтиариқлик Рустам Отақулов ва Шокир Эшонқуловни шерик қилиб, Тошкент шаҳрида мазкур қотилликни амалга оширди.\nЖиноят ишлари бўйича Тошкент шаҳар суди қарорига кўра, Туркия фуқароси Устун Ҳикмет 21 йилга озодликдан маҳрум қилиниб, жазонинг 3 йилини турма қамоғида ўтайди. Ўлмасов Шерзод, Отақулов Рустам ва Эшонқулов Шокир ҳам шу муддатга озодликдан маҳрум қилиниб, жазонинг 4 йилини турма қамоғида ўтайдиган бўлишди.\nШерзод Ўлмасов ва Рустам Отақулов ўта хавфли рецидивистлар деб топилди.


31 май ҳолатига кўра, Тожикистонда COVID-19 билан касалланганлар сони 3 минг 930 кишига етди. Мамлакат Соғлиқни сақлаш вазирлиги хабарига кўра, бир кунда 123та янги касалланиш ҳолати аниқланди.\nБир кунда тузалганлар сони 139 кишига кўпайди ва умумий 2004 кишини ташкил қилмоқда.\nЎлим даражаси тўрт кундан бери ўзгармади - эпидемия бошлангандан бери қурбонларнинг умумий сони, расмий маълумотларга кўра, 47 киши.\nТожикистон соғлиқни сақлаш вазири Жалолиддин Абдуллозоданинг «СССР» газетасига берган интервьюсида айтишича, республикада коронавирус билан касалланишнинг энг юқори чўққиси ортда қолди.\n«Касалланишнинг энг кўп ҳолати 15 майда қайд этилди, ўшанда 211 кишида коронавирус аниқланди. Бу биринчи ҳолатлар қайд этилган давр бошидан (30 апрель) бери энг катта кўрсаткич бўлди. 15 майдан кейин мамлакатда касалланганлар сони кун сайин камайиб, тузалиб кетганлар сони кўпаймоқда. Кўриб турганингиздек, сўнгги кунларда биронта ҳам ўлим қайд этилмади», - деди у.\n2021 йил 1 сентябргача Тожикистон вилоятлари, шаҳарлари ва туманларида юқумли касалликлар шифохоналари қурилиб, фойдаланишга топширилади.\nУлар тадбиркорларни жалб қилган ҳолда ташкил этилади ва зарур тиббий асбоб-ускуналар билан таъминланади. Бу ҳақда Тожикистон раҳбарининг жорий йил 20 май куни Душанбедаги муассасаларга ташрифи ҳамда тиббиёт ходимлари билан учрашувида берган кўрсатмаларини амалга ошириш бўйича чора-тадбирлар режасининг бандларида айтилади.\nМамлакат президенти Имомали Раҳмон 27 май куни ушбу режани тасдиқлади, деб хабар беради «Ховар».\nУнга кўра, COVID-19 тарқалишининг олдини олиш бўйича эпидемияга қарши тадбирларни кучайтириш Республика штаби ва Соғлиқни сақлаш вазирлигига ушбу вирусни бутунлай йўқ қилиш, мавжуд камчиликларни ўз вақтида бартараф этиш ҳамда мавжуд муаммоларни ҳал қилиш бўйича тадбирларни кучайтириш топширилди. Тизимли равишда давлат раҳбарига амалга оширилаётган ишлар натижалари тўғрисида ҳисобот тақдим этилади.\nБундан ташқари, Соғлиқни сақлаш вазирлиги ва вилоятлар, шаҳарлар ҳамда туманлар давлат ҳокимияти ижро этувчи органларига беморларни қабул қилиш ва даволаш учун 15 июнгача ҳамда ундан кейин мавжуд касалхоналарда қўшимча жойларни тайёрлаш вазифаси юкланди.\nТожикистонлик аскар ҳарбий хизматдан қочиш учун 17та тошни ютди\nТожикистонда кўчада ниқоб тақмасдан юрганлик учун жаримага тортиш бошланди


НОРВЕГИЯ ХЕЛЬСИНКИ ҚЎМИТАСИ БОШ КОТИБИ БИЛАН УЧРАШУВ\n2018 йилнинг 10 сентябрь куни Ўзбекистон Ташқи ишлар вазирлигида “Норвегия Хельсинки қўмитаси” (НХҚ) халқаро ноҳукумат ташкилоти Бош котиби Бьерн Энгесландбилан учрашув бўлиб ўтди. Бу ҳақда ТИВ Матбуот хизмати хабар берди.\nСуҳбат чоғида Ўзбекистон ва НХҚ ўртасидаги ҳамкорлик масалалари муҳокама қилинди.\nБьерн Энгесланд Норвегия Хельсинки қўмитаси номидан қонун устуворлигини таъминлаш, инсон ҳуқуқларига риоя қилиш ва демократик институтларни ривожлантиришга қаратилган Ўзбекистон раҳбарияти томонидан сўнгги йилларда олиб борилаётган кенг кўламли ислоҳотларни юқори баҳолади ва ўзгаришларни қўллаб-қувватлаш, демократик қадриятлар ва фуқаролик жамияти институтларини ривожлантиришга кўмаклашишга тайёрлигини изҳор этди.\nУчрашувда шу билан бирга томонларни қизиқтирган бошқа масалалар кўриб чиқилди.\n2018 йилнинг 10 сентябрида Адлия вазирлигида ҳам Норвегия Хельсинки қўмитаси делегацияси билан учрашув бўлиб ўтди.\nФото: Адлия вазирлиги (minjust.uz).


Кузатув: Дайдихонада танишган йигитим билан “кўча”да оила қурдик. Ёхуд яхши аёл оиласини саодатга элтади, ёмон аёл эса... - Халқ сўзи\n18:00 29 Октябр 2019 Жамият\nБу ерда ҳар хил қисмат эгалари учрайди. Бошидан кўп нарсаларни ўтказган. Қалбидаги ҳасрат юзида силқиб турибди. Ҳамроҳим маҳкумалар билан суҳбатлашиш учун мўъжазгина кутубхонага бошлади. Китобларга разм соламан. Таниқли шоирлар Абдулла Орипов, Эркин Воҳидов, Сирожиддин Саййиднинг тўпламлари турибди. Бир пайтлар маҳкумларга ҳатто газета ва журнал ўқишга рухсат берилмаган. Ҳозир бошқача. Газета-журналлар, китоблар анчагина. Наҳотки, китоб ўқиган одам жиноятга қўл урса...


Qalampir.uz - Саида Раметова: Уялмайман! Турмуш ўртоғим ва фарзандларимнинг юзини ерга қаратадиган иш қилганим йўқ\nСаида Раметова: Уялмайман! Турмуш ўртоғим ва фарзандларимнинг юзини ерга қаратадиган иш қилганим йўқ\n16:34, 27.04.2016 Театр\nЎзбекистонда хизмат кўрсатган артист Саида Раметова ва Ўзбек давлат драма театри актёри Юнус Асқаров ўзлари билан боғлиқ тарқалган видеоларга изоҳ беришди.\nАввалроқ, Telegram мессенжери орқали Ўзбек миллий академик драма театри актрисаси Ўзбекистонда хизмат кўрсатган артист Саида Раметова ва Ўзбек давлат драма театри актёри Юнус Асқаров иштирокидаги видеолавҳалар тарқалгани ҳақида хабар берган эдик. Бутун жамоатчиликнинг эътиборини тортган мазкур видеоролик бугун тинимсиз муҳокамаларга сабаб бўлмоқда.\nУшбу видеолавҳа ҳақидаги мақола сайтимиз орқали ўқувчилар эътиборига ҳавола этилгач, Саида Раметованинг мухлислари орасида ғалаён кўтарилди. Кимдир Саида Раметова ва Юнус Асқаровнинг рақсида ваҳима қилишга арзигулик ножўя ҳолатни кўрмаганини айтса, яна кимдир театр актёрларини ўзига ярашмаган хатти-ҳаракатларни қилганликда айбламоқда.\nАктёрларнинг рақсини бирор сўз билан изоҳлашга очиғи, қийналдик. Тўғри, улар ижодкор, актёр сифатида рақсга тушишлари, шеър ўқишлари ёки турли ҳаракатлар билан саҳна кўринишининг таъсирини оширишлари мумкин, бироқ...\nБаъзи мухлислар эса Саида Раметова иштирокидаги антиқа видеолавҳани кўриб қуйидагича фикр билдиришган:\n“Видеони кўрмадим, ҳозирги кунда бачканалик авж олган, лекин булар актёрлар. Санъатда пародия жанри бор, агар пародия қилишган бўлса, демак улар ўз касбининг бир қиррасини кўрсатишган. Хўш, бунинг нимаси ёмон? Кимнидир шахсий ҳаётига аралашишга ҳаққимиз йўқ”.\nБиз аввалги мақолада ҳам Ўзбекистонда хизмат кўрсатган артист Саида Раметовани қоралаш ниятида эмаслигимизни айтгандик. У ҳам оддий ўзбек аёли. Касбига садоқатли актриса, оиласига, турмуш ўртоғига вафодор аёл. Биз вазиятга холис баҳо бериш истагидамиз.\nЎтган галдаги мақолада тез орада Ўзбекистонда хизмат кўрсатган артист Саида Раметова ва актёр Юнус Асқаровнинг ушбу видеоролик юзасидан изоҳларини тақдим этишни ваъда қилгандик. “Qalampir.uz” мухбири Ўзбекистонда хизмат кўрсатган артист Саида Раметова ва актёр Юнус Асқаровга микрофон тутди.\nЮнус Асқаров, Ўзбек давлат драма теари актёри:\n— Бу видеолавҳа Фарғонадаги “Грин клуб” ресторанида Наврўз байрами муносабати билан намойиш этган дастуримиздаги чиқишимиздан олинган. Бизга тадбирнинг 16:00 да бошланишини айтишганди, биз айтилган вақтга етиб бордик, бироқ тадбир соат 15:00 да бошлан экан. Бизгача кўп ҳаваскор хонандалар, турли рақс гуруҳлари ўз истеъдодларини намойиш этишган. Бу ерда одамлар ўйлаган нарса йўқ. Саҳна кўринишининг маъноси чет элга, бой хонадонларга қиз узатиш истагида юрган юртдошларимизни эҳтиёткорликка чақириш эди.\nАслида Саида опа менинг ота-онамдан ҳам катталар, мен уларни ўз опамдек кўраман.\nБиз актёрмиз, шу сабабли ўз вазифамизни бажаришимиз керак.\nСўз Ўзбекистонда хизмат кўрсатган артист Саида Раметовага\n— Менга видеолавҳани кўрсатишди... Бу Фарғонада намойиш этилган "Қудажонлар" спектаклидан олинган. Ғараз ниятли одамлар спектаклдаги айнан шу чиқишни қўл телефонлари орқали видеога олиб, ёмон мақсадларда тарқатишяпти. Шуни алоҳида таъкидлашни истардимки, мен қилган ишимдан сира уялмайман. Чунки мен актрисаман ва актриса сифатида ўз ишимни сидқидилдан бажаришим керак. Бу менинг ўзимга қўядиган талабим. Театрда ёки кинода Увайсий, Нодирабегим образларини яратишим мумкин, бироқ мен Нодира ёки Увайсий бўлиб туғилмаганман. Мен Саида Раметоваман. Актриса сифатида менга қандай роль берилса, ҳаммасини ўйнашим керак, роль танлашга ҳаққим йўқ.\n— Кўп актёрлар ижобий ёки салбий ролларини айнан мана шу тарзда изоҳлашади. Ножўё ёки бачкана хатти-ҳаракатлари ҳақида савол берилса, “мен актёрман” деган жавоб билан қутулишади.\n— Ҳа, аслида ҳам шундай. Биз актёрлар – ҳалқ учун ойнамиз. Бизнинг ролларимизни кўриб, одамлар фикр қилиши, ҳаётга бўлган муносабати ўзгариши керак. Биз берилган ҳар қандай ролни ўйнашимиз шарт.\n— Ҳеч қандай ролга рад жавобини бермайсиз, шундайми?\n- Ҳа, агар бу роль аёллик шаънимга доғ туширмаса, оиламнинг тинчлигига таҳдид қилмаса. “Уқубат” фильмида қизларни тузоққа туширадиган ва фоҳишаликка сотадиган аёл ролини ижро этганман. Аслида бу ролни ўйнашни истамагандим. Аммо менга “Агар ҳаммангиз шундай ролларни ўйнашдан бош тортаверсангиз ким ўйнайди? Бунинг тарбиявий аҳамияти катта. Одамларга ёмон кўринсанг ҳам сен фойдали иш қилаётганингни ўйла. Салбий роль бўлса ҳам жамиятга нафи тегадиган, дарс бўладиган роль”, дейишганди. Шу сабабли мана шу образни яратганман. Бундан ташқари, ўжар ва характер жиҳатдан ўзимга умуман ўхшамайдиган ролларим ҳам жуда кўп. Кўп ролларга эса аёллик шаънимни сақлашни истаганим учун ҳам рози бўлмаганман.\n— Мухлисларингиздан бири шундай савол билан мурожаат қилибди. “Агар бу саҳна кўриниши бўлган тақдирда ҳам уни театрда ижро этилган ҳолатда кўрганимда ҳам бу нафақат менда, балки бошқа тамошабинларда ҳам салбий фикр қолдирган бўларди, шуни тушунишмайдими?”\n— Шахсан мен видеолавҳада салбий жиҳатни кўрмаяпман. Агар бунда бирор салбийликни кўришган бўлса, демак ролимни ўзим истаганимдек яхши ижро этибман. Сиз видеолавҳаларда кўриб турган спектакль аслида кўплаб одамларнинг илтимослари асосида дунёга келган. Ҳозирги кунда ўз қизини чет мамлакатларга, бой хонадонларга узатиш истагида келин-куёвларни излаб топиш бюроларига мурожаат қилаётганлар кўп. Бунга кўз юмиб бўлмайди. Бир неча йиллардан бери ана шу тарзда фарзандини уйлантирган, қиз узатган аёлларнинг илтимослари асосида шу спектаклни саҳналаштирдик. Унда қизини чет мамлакатдаги бой хонадонга узатиш истагидаги онанинг келин-куёвлар бюросига мурожаат қилиши ва бюро вакилининг аёлга турли миллатларнинг тўй маросимлари ва урф-одатларини мисол келтириши акс этади. Сиз видеолавҳаларда кўрган рақс қайнона бўлмишнинг Ҳиндистонга бўлган сафаридаги кичик лавҳадир. Спектаклнинг сўнгида ўз қизини яхши жойга узатиш истагидаги аёл ўзимизнинг ўзбек йигитлари барча миллатлар йигитларидан ҳам яхши эканини, урф-одатларимиз ўзимизга хос ва мос эканини тушуниб етади. Асосий мақсадимиз – фарзандининг бахтини эмас, унинг ортидан келадиган мўмай даромадни ўйлаб иш тутаётган инсонларни огоҳлантириш эди.\nШуни алоҳида таъкидлашни истардимки, мен шахсий ҳаётимда хатога йўл қўймадим. Бошқаларга ўхшаб турмуш ўртоғимга, оиламга ҳиёнат қилмадим, фарзандларимнинг юзини ерга қаратадиган ишга қўл урмадим, ролларимни ҳам хўжакўрсинга ижро этмадим. Санъаткорлар билан боғлиқ ножўя видеолар аввал ҳам тарқалган, аммо нима учундир уларни ҳеч ким танқид қилмайди. Улар орасида ўйнаган ролларидан одамларга сипо ва намунали бўлиб кўринадиган аммо ҳаётда қилиб юрган ишларини эшитганингизда лабга учуқ тошиб кетадиганлари ҳам бор, бироқ уларни ҳеч ким танқид қилмайди, гапиролмайди. Нима учунлигини эса билмайман.\n— Адашасиз, санъат олами вакилларининг ҳар қандай ножўя чиқишлари мунтазам танқид қилиниб келиняпти?\n— Баъзида санъат соҳаси вакилларининг турли ножўя ишлари тасвирга олинган видеолавҳаларни кўраман ва “энди тошбўрон қилишади” дейман. Йўқ, ҳеч ким ҳеч нарсани гапирмайди, танқид ҳам қилмайди. Нима бўлганда ҳам ҳалқ кимнинг қандайлигини жуда яхши билади.\nСуҳбатимиз шу тарзда якунланди. Фарғонадаги ресторанда суратга олинган видео борасидаги баҳс-мунозаралар эса давом этмоқда. Фикр ва мулоҳаларингизни кутиб қоламиз.\nТеглар:Саида Раметова Юнус Асқаров Ўзбек миллий академик драма театри Ўзбек давлат драма театри\nҲиндистоннинг Гужорот шаҳрида бир бошли сиам эгизаклари дунёга келди\n17:46, 21.12.2017 6 089\n13:34, 01.02.2017 3 888\n11:24, 16.12.2016 7 595\n18:55, 14.12.2016 17 288\n13:59, 06.12.2016 7 571\nСаида опа хурматлари жойида аёл БИР ЭРЛИК санаткор аёларни гаприла киймлари хозир янги мода ёки тугволиб ажрашади сурасен башаренга бакрайиб туриб алдиди САИДА Опа ижодизга омад\nSaida Rametova kinoda o'ynagan rollari o'zini tutishlariga qarab hayotda quvnoq samimiy ayol deb hisoblayman va u kishini hurmat qilaman. Fikrimcha u kino bo'ladimi, teatr bo'ladimi aktyor aktrisalarimiz o'zbekchilikka to'g'ri keladigan ishlarni qilishsa yaxshi bo'lardi. Man obrazga kirib shu ishni qilishim kerak deb nomaqbul ishlarni qilish yaxshimas.\nцитата : "Саида Раметова: Уялмайман! Турмуш ўртоғим ва фарзандларимнинг юзини ерга қаратадиган иш қилганим йўқ" ------------------------ Бет буса уяласизде опа.узр лекин энди купол гапим учун\nАссалому алайкум! Ҳамюртлар! Узур хафа бўлмайсизлар, "Журналист"-шундай касб, шов-шув чиқса ҳисоб, аслини суриштирмасдан босиб чиқараверади. Чунки улар кўпроқ аудитория йиғиши керак. Саида Раметовага келсак- у ҳурматга сазовор АЁЛ, АКТРИСА, ИНСОН деб биламан. Чунки ўйнаётган роллари ҳақиқий чиқади. Ижросида соҳталик йўқ. Шунинг учун ҳаммани баравар ғийбат қилмаслик керак деб ҳисоблайман. Шуни қўшимча қилиаман-ки. Унинг қанақа турмуш ўртоқ эканлигининг мен учун қизиғи йўқ.


Ашраф Ғани Ўзбекистон орқали БААга қочиб кетган – Hasht e Subh Daily - EFFECT.UZ\n. 07:30 | 03.10.2021\nАфғонистоннинг собиқ президенти Ашраф Ғани август ойида Ўзбекистон орқали мамлакатни тарк этиб, у ердан Қозоғистон авиакомпаниясининг лайнерида БААга учиб кетган. Бу ҳақда РИА Новости Афғонистоннинг Hasht e Subh Daily газетасига таяниб хабар бермоқда.\nҒани билан биргаликда қочган манбанинг маълум қилишича, 15 август куни президент саройи ҳудудида фавқулодда ҳолатларда бўлган бир нечта вертолётлар мамлакатдан қочиш учун ишлатилган.\n“Ўзбекистоннинг Термиз шаҳрига тўртта вертолётда қўнган 54 кишидан 22 нафари Ҳарбий ҳаво кучларининг учувчилари, иккинчи учувчилари ва техниклари, 22 нафари президентнинг қўриқчилари эди ва уларнинг ҳеч бирининг паспорти бўлмаган”, – деди манба.\nМаълум қилинишича, Ғани ва унинг атрофидагилар Ўзбекистонда бир кундан кўпроқ вақт ўтказган.\nНашр манбасига кўра, улар ўзбек ҳарбийлари назорати остида бўлиб, улар мамлакатга келган афғонларнинг ҳар бир ҳаракатини кузатган ва ҳатто бир -бирлари билан гаплашишга ҳам рухсат беришмаган.\n“Душанба куни, тушлик пайтида, 31 соатдан сўнг, самолёт Термиз аэропортига давлат ёки тижорат рамзлари бўлмаган ҳолда қўнди”, – деди манба газетага.\nНашрнинг таъкидлашича, Flightradar хизмати маълумотига кўра, гап Термиздан Абу -Дабига парвозни амалга оширган Қозоғистоннинг FlyJet авиакомпанияси самолёти ҳақида кетмоқда.\n“Айнан шу самолётда Ашраф Ғани ва унинг 53 та одами билан 16 август куни соат 23:00 да Термизда 31 соатлик тўхташдан сўнг Абу-Дабига учиб кетишди”, – дейилади газетада.\nНашр манбасига кўра, уч ярим соатдан кейин самолёт Абу -Даби аэропортига қўнди, у ерга келганларга бир неча араб эркаклари яқинлашиб, Ғанини кутиб олишди.\n“Ашраф Ғани аэропортдан чиқиб кетганидан бери мен на уни, на бошқа амалдорларни кўрмадим”, – деди манба.\nБАА расмийлари уни ва Афғонистондан келган бошқа бир қанча одамларни яшаш имкониятлари йўқлиги ҳақида огоҳлантирган.


умумхалқ сайловлари ўтказилиши муносабати талабаларнинг қишки таътил муддати ўзгариши мумкин. Бу ҳақда Олий ва ўрта махсус таълим вазирлиги ... ўтган яшаш жойида овоз беришлари учун 2019-2020 ўқув йили қишки таътил даври 2019 йил 20 декабрдан 2020 йил 6 январгача деб белгиланиши ...\nпрезиденти Владимир Путин туғилган кунидан олдин Сибирда йиллик таътилини ўтказди. Бу ҳақида «Daily Mail Online» хабар бермоқда. Путинга ...\nтаътил тугаб, янги ўқув йили бошланиш арафасида. Катталар ҳам, болалар ҳам бунга аллақачон тадорик кўриб қўйишган. Лекин тайёргарликка фақат ... сўраймиз. Мослашиш Янги ўқув йили бошланишидан бир ҳафта олдин таътил ва сафарлардан уйга қайтиш керак. Лекин ҳозир ҳам кеч эмас. Хоҳлайсизми ...\nҚандай ҳолларда ходимларга таътил уларнинг хоҳишига кўра берилиши керак?\n«Ҳуқуқий ахборот» каналида билдирилишича, қуйидаги ходимларга таътил уларнинг хоҳишига кўра ёзги ёки улар учун қулай бўлган бошқа вақтда ...\nНаврўз байрами арафасида университет талабаларини неча кун дам олишлари хусусида маълумот қизиқтириши табиий.\nўрта таълим мактабларида баҳорги таътил 2019 йил 21 мартдан бошланиб 27 март куни якунланади. Бу ҳақда Халқ таълими вазирлиги Ахборот хизмати хабар берди. Жорий йилнинг 28 март ... биринчи куни ҳисобланади. Халқ таълими вазирлиги томонидан таътил даврида ўқувчиларнинг бўш вақтларини мазмунли ташкил этиш мақсадида ...\nХТВ ва Ўзбекистон ёшлар иттифоқи «Аъло таътил» лойиҳасини ишга туширди\nянварь кунлари 120 нафар 10 ёшдан 16 ёшгача бўлган болалар «Аъло таътил» лойиҳасида иштирок этиш имкониятига эга бўладилар. Бу ҳақда Халқ ...\nЯнги йилда ким кўп дам олади: Ўзбекистон ва қўшнилар\nҳам — жами уч кун дам олишган экан. Марказий Осиёда Янги йил таътили энг узоқ вақт давом этадиган мамлакат — Ўзбекистон. Ўзбекистонликлар ...\nтаътилда уч ой вақтни қандай қилиб мазмунли ўтказиш мумкин? Ўқувчи ва талаба бу вақт ичида нималарни ўрганиб, қандай ишларни амалга ошира олади? Уйда ...\nбайрами арафасида мактаб ўқувчиларига бир ҳафталик таътил берилади. Бу ҳақда Халқ таълими вазирлиги матбуот хизматига таяниб ЎзА хабар берди. Халқ таълими вазирлигининг 2018 йил 7 мартдаги хатига ... таълими вазирлигининг 2018 йил 7 мартдаги хатига мувофиқ баҳорги таътил 18-25 март кунларига белгиланди. Қайд этилишича, жорий йилнинг ...


"Milliy geografiya" телекўрсатуви ҳақида\nЎзбекистон Миллий телерадиокомпаниясининг "Dunyo bo'ylab" телеканали Ўзбекистон География жамияти билан ҳамкорликда янги "Миллий география" номли телекўрсатувни ташкил қилган. Ушбу кўрсатув дастлабки дастурининг 1-қисми "Dunyo bo'ylab" телеканалида 14 ноябрь куни соат 21 30 да, 2-қисми якшанба, 15 ноябрь куни 21 30 да намойиш этилди. Кўрсатув Бухоро ихтисослаштирилгн "Жайрон" питомнигига бағишланган. Кўрсатув олиш жараёнида Бухоро Давлат университети географлари, айниқса г.ф.н., доцент Аҳмаджон Мавлонов жуда катта ёрдам кўрсатганлар. Бу учун бухоролик ҳамкасбларимизга Ўзбекистон География жамияти раёсати ўз миннатдорчилигини билдиради. Умид қиламизки, бу тажриба ўзининг муваффаққиятли давомини топади.\nТаниқли картограф олим геогарфия фанлари доктори, профессор Турғунбой Мирзалиевич Мирзалиев вафот этди\nТошкент шаҳрида 2020 йил 11 ноябрь куни 88 ёшда юртимиз ва хорижда машҳур картограф олим, Ўзбекистон География жамияти фахрий аъзоси, география фанлари доктори, профессор Турғунбой Мирзалиевич Мирзалиев вафот этди. Ўзбекистон География жамияти раёсати ва "Ўзбекистон География жамияти ахбороти" илмий журнали таҳририяти марҳумнинг яқинларига чуқур таъзия билдирадилар. Устознинг руҳи шод, охирати обод бўлсин.\nТашриф буюрувчилар: 2


Шоҳжаҳон Эргашев мураббийини ўзгартирди. Энди у...\n26.02.2019 18:58 0 354\nФото: МОҚ Матбуот ва медиа департаменти\nПрофессионал боксчимиз Шоҳжаҳон Эргашев бир неча кун олдин Америка Қўшма Штатларида мезбон боксчи Майкл Фоксга қарши рингга кўтарилиб, фаолиятидаги 16-ғалабани қўлга киритганди.\nУ айни пайтда Ўзбекистонда бўлиб турибди. Бугун уни Миллий олимпия қўмитаси президенти Умид Аҳмаджонов қабул қилган. Мазкур учрашувдан кейин у МОҚ Матбуот ва медиа департаменти вакиллари саволларига жавоб қайтарган.\nСўнгги жанги ҳақида\nЖанг мен ўйлагандан қийинроқ кечди. У бироз ноқулай рақиб эди. Бу қайсидир томонлама менинг профессионал боксдаги фаолиятимга ижобий таъсир қилиши мумкин. Чунки, ҳеч қачон мағлубиятга учрамаган боксчи билан 10 раундлик жанг ўтказиш осон эмас. Менимча барчаси яхшиликка бўлди. Унинг бўйи мендан 15 сантиметрга баланд эди. Ушбу жиҳат менга бироз қийинчилик туғдирди.\nДастлабки раунддаёқ нокаут кутишганди? Майкл Фокс биринчи раунддаёқ таслим бўладиган боксчи эмас. Бундан буёғига рақиблар савияси ошади, жанглар ҳам қийинлашиб боради. Энди асосан 10-12 раундлик жанглар бўлади. Менимча ҳақиқий профессионал бокс жаҳон чемпионлигига эришганингиздан сўнг бошланади. Фикримча, энг қийин жангларим ҳали олдинда. Мен профрингдаги фаолиятимни энди бошладим, деб ўйлайман.\nМухлислар, мени қўллаб-қувватлаб турган инсонлар нокаутларимга ўрганиб қолишган. Тўғри, улар нокаут кутишади. Доимо нокаут билан ютишга ҳаракат қиламан. Аммо бу — бокс, рингда нима бўлишини ҳеч ким билмайди.\nЭнди янги мураббий билан ишлайди\nҲозирда янги мураббий, афсонавий Мэнни Пакьяо билан ишлаган Фредди Роуч билан ҳамкорлик қила бошладим. Энди осон жанглар бўлмайди. Фақат кучли боксчиларга қарши рингга кўтариламан. Бунинг учун кўпроқ машғулотлар олиб боришим керак. Мураббийни ўзгартиришдан мақсад? Спортчи доимо юксакликка, юқори натижалар сари интилиши лозим. Ўйлайманки, янги мураббий билан бундан-да яхшироқ натижага эриша оламан. Тўғри, энг аввало, боксчининг ўзига кўп нарса боғлиқ. Бироқ, мураббий спортчига тўғри йўналиш бериб туриши лозим.\nЯна тахминан 10 кун Ўзбекистонда бўламан ва кейин жўнаб кетаман. Навбатдаги жангим катта эҳтимол билан 14 апрелда бўлиб ўтади. Айни пайтда чемпионлик камарига жуда яқин турибман. Тўғрисини айтсам, жиддийроқ, чемпионлик камари учун кечадиган жангларни истайман. Менимча, бунинг вақти келди. Буни мухлислар, халқимиз кутмоқда.\nПромоутерлар чемпионлик жанги ташкил қилиб бера олишадими?\nҲа, чемпионлик жанги аниқ бўлади. Бунга бир қадам қолди. Март ойида WBA йўналишининг янгиланган рейтинги чиқади ва мен унда биринчи ўринда бўламан. Бу эса албатта чемпионлик жангида рингга кўтарилиш имкониятини беради. Мақсадим битта – Ўзбекистонга чемпионлик камарини олиб келиш. Бошқа гап-сўз бўлиши мумкин эмас. Мен барибир камарни ватанимизга олиб келаман!\nШоҳжаҳон Эргашев чемпионлик камари Фредди Роуч\nСпорт 29/01, 10:53\nКун видеоси: Муроджон Аҳмадалиев ва Даниэл Роман тарихий жанг олдидан\nСпорт 18/01, 09:33\nШоҳжаҳон Эргашев мексикалик рақибини 1-раунддаёқ рингга қулатди (видео)


Юрагингиз саломатлиги қай даражада? » Ўзбекистон янгиликлари – Zamin.uz\nЮрак етишмовчилигига чалинган беморларнинг учдан бир қисми ўз ҳаётларига бу касаллик хавф солаётганини тахмин ҳам қилмайдилар. Сизнинг ҳаётингизга юрак етишмовчилиги хавф солмаяптими? Текшириб кўринг:\n1. Ортиқча вазнга эгамисиз ёки осонликча семириб кетишга мойиллигингиз борми?\nА) Вазним меъёрда.\nБ) Ортиқча вазнга эгаман.\n2. Кундалик жисмоний фаолликка қанча вақт ажратасиз?\nА) Ҳеч бўлмаганда 30 дақиқа.\nБ) Сериаллар кўришни афзал биламан.\n3. Парҳезингиз етарлича фойдалими?\nМевалар: кунига 2 ёки ундан ортиқ.\nБодом: ҳафтасига ҳеч бўлмаганда ярим стакан (бошқа ёнғоқлар билан алмаштириш мумкин).\nСабзавотлар: кунига 2-3 хили (картошкани ҳисобга қўшманг).\nЁғлар: ўсимлик ва тозаланмаган ёғлар.\nГўшт: ҳафтасига 300 гр. (гўшт маҳсулотлари билан биргаликда).\nБалиқ: ҳафтасига 200 граммдан кам бўлмаган миқдорда.\nДон маҳсулотлари: кунига 100 граммдан кам бўлмаган миқдорда.\nДуккаклилар: ҳафтасига ярим стакандан кам бўлмаслиги керак.\nА) 5 ва ундан кўп саволларга «ҳа» деб жавоб берган бўлсангиз:\nСпорт билан шуғулланувчи, кўпроқ мева ва сабзавотлар истеъмол қиладиган аёлларнинг юраги нохосдан тўхтаб қолишдан муҳофазаланган.\nБ) 4 ва ундан озига «ҳа» деб жавоб берган бўлсангиз:\nЗарарли одатларни ўзига одат қилган аёлларга нисбатан фаол ҳаёт тарзи кечирувчи аёлларда юрак-қон томир касалликларига чалиниш хавфи кам.\nТеглар: стакан бўлмаслиги қисми ўзига ҳафтасига тахмин\n10:10 / 26-05-2017\n11:23 / 05-03-2017